
Apariţia studiului a fost posibilă prin generoasa implicare a unor cer- 
cetători şi colegi cărora le pot mulțumi, pe această cale, şi public. Ideea 
elaborării unei sinteze asupra mobilităţii etnice îi aparține lui Alessan- 
dro Silj, co-directorul prestigioasei „Ethnobarometer”, organizaţie care 
a sprijinit de altfel o parte din investigaţiile mele. Colegii din Consiliul 
de conducere al Centrului pentru Diversitate Etnoculturală din Cluj au 
găsit că volumul „Schimbări ale hărţii etnice a României” îşi are locul 
în seria notabilă a publicaţiilor promovate de CRDE. Cercetătorul Valer 
Veres a avut amabilitatea să îmi trimită varianta în engleză a unei impor- 
tante lucrări a domniei sale privind emigrarea maghiarilor din România, 
publicată în limba maghiară. În mod particular, îi sunt recunoscător lui 
Lucian Nastasă pentru efortul considerabil făcut ca să asigure studiului 
un plus de rigoare şi acoperire disciplinară. 


Gabriel Andreescu 


Iulie 2005 


I. 


MIGRATIE, MOBILITATE ETNICĂ 
ŞI ETNOMOBILITATE TERITORIALĂ 
ÎN ROMÂNIA 


Abordarea de faţă are în vedere, într-o manieră sintetică, schim- 
barea hărţii etnoculturale a României. Ponderea diferitelor comunități 
naționale a evoluat mult şi negativ, în special în ultima sută de ani. Ex- 
ceptând perioada celui de-al doilea război mondial, când au avut loc 
crimele cu caracter genocidar din Transnistria, schimbarea hărţii etno- 
culturale s-a produs datorită diferențelor de ritmuri demografice, prin 
deplasarea frontierelor sau prin migrație. Aceasta a schimbat raporturile 
procentuale dintre majoritate şi minoritate, care au influenţat, la rândul 
lor, relaţiile sociale, interacţiunile culturale şi relaţiile de putere!. 

Modificarea ponderilor etnice are propriul impact asupra societății 
româneşti. Un exemplu pe cât de simplu, pe atât de radical în măsură să 
confirme enunţul anterior ar fi reducerea populaţiei maghiare sub cifra 
capabilă să asigure procentul de 5% din voturi necesar reprezentanților 
comunității pentru a juca un rol politic în Parlamentul României. Core- 
laţiile de acest tip sunt însă dificil de determinat, se pot stabili numai în 
cazuri punctuale şi au un caracter calitativ. 

Pe de altă parte, evoluţia hărţii etnoculturale oferă un material de 
bază pentru alte cercetări. Ea reprezintă şi un interes în sine. Cifrele reţi- 
nute aici din vasta literatură de specialitate vor fi analizate din perspec- 
tiva modului în care principalele comunități etnoculturale şi-au gestio- 
nat problema migrării, factorul principal al schimbării ponderilor etno- 
culturale. Această disponibilitate de întreținere a fluxurilor de migranți 
etnici, esențialmente contextuală, defineşte etnomobilitatea teritorială a 


1 Ceea ce reprezintă o specificitate a multiculturalismului european (cf. Levente 
Salat, Multiculturalismul liberal. Bazele normative ale existenţei minoritare au- 
tentice, laşi, Edit. Polirom, 2000). 

minorităților naţionale. Paradigma etnomobilităţii teritoriale a minorită- 
ților naţionale are în vedere capacitatea acestora de a construi instituţii, 
rețele şi politici destinate să asigure mobilitatea membrilor, în strânsă 
legătură cu identitatea lor etnică. 


1. Fluxurile de populaţie 


Migraţia la care se face referire în acest context are în vedere exclu- 
siv fenomenul la nivel supranațional. Nu numai că intrarea şi ieşirea 
persoanelor dintr-o ţară presupune existența unor țări de destinație ori 
de emigrare, dar factorii care acționează asupra emigrației nu sunt ab- 
soluți: ei reflectă numai raporturi între situația dintr-un stat şi situația 
din celelalte state. Iată de ce, pentru a înțelege fenomenul migraţiei în 
oricare țară, pentru a-l evalua ca motivaţie ori amploare, este obligatoriu 
să-l situăm în timp şi în context regional. 

Fluxul de persoane constituie un proces permanent în istoria Euro- 
pei. Emigraţia şi imigrația au cauze variabile, fiind influențate, printre 
altele, de caracterul închis sau deschis al societăților aflate în discuţie, 
de gradul de prosperitate al țărilor între care are loc transferul de po- 
pulaţie ş.a.m.d. În mod particular, secolul XX a fost scena unor ample 
mişcări de populaţie, de ordinul a zeci de milioane de persoane, sub 
influența directă sau mai puţin liniară a celor două războaie mondiale. 
Factorii diverşi ai migraţiilor — economici, etnici sau folosirea brutală a 
forței — au funcționat separat ori s-au asociat în declanşarea unor mişcă- 
ri de populaţie. O imagine a fluxurilor la începutul veacului trecut este 
utilă pentru a nota varietatea tipurilor şi contextelor de imigrație: 


Tabloul 1.1: Ghid al migrației, 1914-1945 (Sursă: http://www.let.leiden— 
univ.nl/history/migration/chapter71.html; Olinger, 1996, Temime, 1999 
- Tabelul a fost reprodus cu mici intervenții structurale) 


Tara Perioada Descrierea migrației Tipul de 
migrație 


Germania 1914-1918 Germania recrutează 100.000 de Economică 
muncitori evrei din Polonia 
pentru a întări economia de 
război. 


1918 1.8 milioane de germani părăsesc 
Rusia, Polonia, Alsacia şi Lorena. 

Tara 


Perioada 


Descrierea migraţiei 


Tipul de 
migrație 


1933-1940 


1 milion de germani părăsesc 
Germania din motive politice, 
religioase şi rasiale, în special 
evreii persecutați de către regimul 
nazist. 


Forțată 


Belgia 


1914-1918 


240.000 de cetăţeni belgieni se 
află în Marea Britanie. 


Forțată 


1922 


Polonezi, iugoslavi, maghiari şi 
cehi sunt angajaţi în minele din 
Belgia. 


Economică 


1931 


80.000 de cetăţeni francezi se află 
în Belgia. 


Economică 


Bulgaria 


După 1918 


Mii de greci, turci şi pomaci 
părăsesc Bulgaria. Corespunzător, 
bulgarii care trăiesc în Turcia şi 
Grecia se întorc în Bulgaria. 


Etnică 


1936-1938 


În urma acordului dintre Bulgaria 
şi 'Turcia, circa 12.000 de turci 
părăsesc Bulgaria în fiecare an. 


Franţa 


1917 


Franţa recrutează muncitori din 
alte țări europene, între care 
23.000 de portughezi, 24.000 de 
italieni, 24.000 de greci, 33.000 
de cehi, 55.000 de marocani şi 
tunisieni, 67.000 de ruşi, 67.000 
de armeni, 86.000 de algerieni. 


Economică 


1921 


46.000 de muncitori polonezi se 
află în Franţa. 


Economică 


1926 


Populaţia străină din Franţa urcă 
de la 1,5 milioane în 1921 la 2,5 
milioane în 1926 prin sosirea 
imigranţilor polonezi, italieni şi 
cehi. 


Economică 

Tara Perioada Descrierea migrației Tipul de 
migrație 
Marea 1921 364.747 irlandezi în Anglia, Economică 
Britanie atingând 1% din populație. 
Italia 1922 Circa 30.000 de italieni se mutăîn Forțată 
Belgia. 
Rusia 1917 Războiul civil şi Revoluția Forțată 
Bolşevică scot milioane de 
bieloruşi din țara lor. 
Spania 1920-1930 50.000 de basci şi 20.000 de Forțată 
catalani găsesc refugiu în Franța. 
1936-1939 200.000 de spanioli părăsesc Forțată 
Spania, 140.000 dintre ei către 
Franța. 
Italia 1920-1930 Refugiați ai fascismului merg în Forțată 
Franța. 
Olanda 1940 Invadarea Olandei de către Forțată 
Germania duce la un aflux de 
refugiați olandezi către Anglia. 
Polonia şi 1918-1933 Evreii din Polonia şi Rusia se Forțată 
Uniunea refugiază din cauza 
Sovietică antisemitismului. 
Uniunea 1933-1945 Politica stalinistă deplasează Forțată 
Sovietică milioane de germani, caucazieni, 
tătari şi de altă origine în 
interiorul Uniunii Sovietice, în 
principal în Siberia. 
Turcia 1926 65.000 de armeni emigrează în Forțată 
Franţa. 


2. România şi migraţia 


Migraţia a fost o prezență semnificativă în istoria României. De-a 
lungul întregii evoluții a teritoriilor româneşti, până la sfârşitul secolu- 
lui al XIX-lea, acestea au constituit un spaţiu de atracţie pentru diferite 
grupuri etnice, în particular pentru germani şi evrei. Situaţia s-a schim- 
bat în veacul XX. Variația în timp, din anul 1918 până astăzi, a structurii 

etnoculturale a României a fost determinată de schimbarea frontierelor 
istorice, la sfârşitul primului şi celui de-al doilea război mondial. Peste 
aceasta s-a suprapus emigrarea grupurilor etnice — îndeosebi maghiari, 
germani, evrei — de pe teritoriul statului românesc. Imigrarea a fost mar- 
ginală, population flows între cele două războaie mondiale luând mai 
ales forma deplasărilor de populaţie — în principal, germani şi evrei. 
Plecarea treptată a acestor comunități a reprezentat în acelaşi timp un 
factor cauzal şi un rezultat al schimbărilor socio-politice din România. 
În acest sens, emigrația grupurilor etnice a jucat un anumit rol asupra 
evoluţiei politice a țării. 

Instaurarea regimurilor comuniste şi apoi a „cortinei de fier” între 
țările sub influenţă sovietică şi zona liberă a Europei a schimbat sub- 
stanţial natura deplasărilor de populaţie. România comunistă a devenit, 
în principiu, închisă pentru imigrație şi emigrație. Totuşi, mai ales da- 
torită factorilor internaționali, cetățenii români de altă etnie decât cea 
majoritară au beneficiat de conjuncturi care le-au permis plecarea din 
țară. 

Revoluţiile democratice din anul 1989 au influențat masiv modelul 
migraţiilor în toate statele foste comuniste. În România, migrația defini- 
tivă sau a forței muncă (cu caracter temporar) a făcut un salt spectaculos. 
Cu totul nou a fost fenomenul de pătrundere a solicitanților de azil în 
Europa Centrală şi de Est. Şi România a devenit un spaţiu de tranzit 
sau de destinaţie a refugiaților: 3.200 în 1992, 2.700 în 1993, 1.900 în 
1994, 1.900 în 1995, 1.700 în 19962. Prin comparaţie cu alte spaţii, la 
noi fenomenul a avut o dimensiune moderată’. 


2 Sursa: John Salt, „Current trends in international migration in Europe”, Council 
of Europe report (CD-MG 99). 

Iată, spre exemplu, câteva date despre numărul străinilor din Republica Cehă. 
Cei care posedau permis de rezidenţă fie pe o perioadă prelungită, fie permanent 
erau în număr de 50.000 în 1992, 160.000 în 1995 şi 206.577 în luna iunie 1997. 
În 1998, grupurile cele mai numeroase având rezidenţă pe termen lung erau 
ucrainienii (40.772), slovacii (40.102), vietnamezii (15.314), polonezii (12.889), 
ruşii şi chinezii. Creşterea comunității asiatice a fost evidentă începând cu anul 
1995 (25.000 de persoane la 30 iunie 1997). Din 1993 până în 1995, un număr de 
77.729 de străini au fost descoperiţi încercând să treacă ilegal granița Republicii 
Cehia. Cifra a ajuns la 24.000 în 1997 şi la 32.250 în 1998 (până în luna octom- 
brie). Cf. Andrea Subhan, Sandra Lavenex, „Migration and Asylum in Central 
and Eastern Europe”, European Parliament, General Directorate for Research, 
Working Paper, December 1998. 


w 


15 


Gabriel Andreescu: Schimbări în harta etnică a României 


3. Concepte: mobilitate etnică şi etnomobilitate teritorială 


Cifrele care descriu fluxurile de persoane ascund deseori aspecte 
nuanţate, cum ar fi cele legate de identitatea persoanelor care emigrează 
sau imigrează. Studiul migraţiei are o paradigmă proprie, un ansamblu 
de metodologii şi întrebări/răspunsuri care uneori lasă de o parte aspec- 
tul identitar, ascuns în tema cetăţeniei şi a originii fluxurilor. Or, ceea ce 
doresc să subliniez mai departe este faptul că, pentru dinamica fluxu- 
rilor de populaţie, aspectul identitar joacă un rol cheie, iar importanța 
identității fluxurilor etnoculturale este evidentă în istoria României. 

În literatura de specialitate se foloseşte sintagma „mobilitate etnică” 
(„ethnic mobility”). Ea se referă la schimbarea numărului de persoane 
care se înregistrează sub o anumită identitate etnică datorită unor mo- 
tive diferite, printre altele ca rezultat al creşterii în timp a conştiinţei 
identitare. În particular, acest fenomen a fost cercetat în legătură cu 
schimbările contingentelor din învățământ. Alte exemple sunt de găsit 
în lucrările referitoare la mobilitatea populaţiei aborigene?. Un subiect 
de tipul „mobilităţii etnice”, actual pentru România şi, mai general, pen- 
tru Europa Centrală şi de Est, este creşterea numărului romilor care se 
identifică ca atare în recensăminte, datorită mobilizării politice a comu- 
nităților. 

De notat, pentru diferenţă, că în literatura de specialitate este folo- 
sită sintagma „mobilitate interetnică” („Inter-ethnic Mobility”, care mai 
apare şi sub forma „Ethnic Category Jumping”), utilizată în contextul 
cercetărilor demografice, al recensămintelor şi al sondajelor. Ea numeşte 
schimbarea în timp a autoidentificării etnice”. 

Saltul categoriei etnice poate de asemenea să apară atunci când sunt 
înregistrate diferite etnicităţi în funcție de diferitele criterii utilizate, 
de exemplu, criteriul naşterilor, al deceselor, autoidentificarea la recen- 
sământ etc. Evoluţia numărului de romi oferă de asemenea numeroase 
exemple pentru un tip de cercetare de genul mobilităţii interetnice. 


4 De pildă Eric Guimond, Ethnic mobility and the demographic growth of Canada’s 
aboriginal populations from 1986 to 1996, în Report on the demographic situa- 
tion in Canada (1998-1999), prep. by Demography Division, Statistics Canada, 
Ottawa, p.187-200, 

Saltul categoriei etnice poate apărea datorită felului în care persoanele răspund 
la chestiuni privind etnicitatea. De exemplu, etnicitatea nou-născuţilor şi a co- 
piilor mici este identificată inițial de către părinţii lor. Totuşi, la un recensământ 
ulterior, când aceşti copii au devenit suficient de mari ca să îşi completeze for- 
mularele, aceştia vor decide pentru ei înşişi care identitate etnică să şi-o asume. 
Aceasta poate fi diferită de etnicitatea originală enunțată de către părinţii lor 
(www. stats.govt.nz/domino/external/omni/omni.nsf/). 

Anumite aspecte interesante pentru migrarea persoanelor aparținând 
grupurilor etnice nu sunt specifice cercetărilor de tip „mobilitate etnică” 
ori „mobilitate interetnică”. Ele nu îşi găsesc cadrul optim nici în stu- 
diile de migraţie centrate pe analiza factorilor de respingere şi atracție 
(push and pull). Factorii tipici push and pull sunt bogăţia/sărăcia (din 
țara țintă, respectiv, cea de origine a migranților) sau eventual factori 
ai represiunii, care produc deportaţi sau refugiați politicif. Etnicitatea 
poate fi implicată în factorii de tip respingere-atracţie, ca în cazul unor 
discriminări grave. 

Dar etnicitatea poate juca un rol mai complex în procesul de migrare 
decât cel legat direct de atracţia şi respingerea migranţilor. Etnicitatea 
poate fi implicată în mobilizarea grupului etnic, cu scopul de a asigura 
o mai mare mobilitate pentru membrii săi. Ea poate fi subiectul unor 
politici specifice ale statelor rude pentru membrii grupului minoritar, 
de care nu vor beneficia membrii altor etnii. Tradiţia istorică şi identi- 
tatea culturală ale unei minorităţi etnice au la rândul lor efecte asupra 
mobilității membrilor minorității în cauză. Şi, la fel, politica în oglindă 
a majorităţii față de minoritate. lată de ce „etnicitatea” impregnează în 
mod specific tema migrării unor persoane aparținând minorităţilor etno- 
culturale. Pe acest tip de mobilitate, manifestare a specificului etnic într- 
un anumit context intern şi internaţional, îl voi numi „etnomobilitate 
teritorială”. Deoarece implică raporturi de putere, la nivelul cauzelor 
sau al efectelor, tema etnomobilităţii teritoriale aparţine etnopoliticii — 
alături, spre exemplu, de conflictele etnice. A aborda etnomobilitatea 
teritorială înseamnă „a privi într-un anume fel” problematica migrării 
în cazul persoanelor aparținând unor grupuri etnice. Paradigma etno- 
mobilităţii teritoriale evoluează desigur pe măsura dezvoltării studiilor 
de caz. 

Distincția dintre „mobilitatea etnică” şi „etnomobilitatea teritorială” 
ne poate ajuta în discernarea unor aspecte care au preocupat pe mulţi 
cercetători ai domeniului. În studiul său asupra migrației germanilor, 
Benedicte Michalon se referea la Brubacker şi la opera sa asupra „mi- 
grării etnicilor care nu se amestecă” („migration of ethnic unmixing”)7. 


6 Ultimul caz arată că tema etnicităţii are o relevanţă particulară pentru minorită- 
tile etnice. 

7 Bénédicte Michalon, „De la politique des Aussiedler à la circulation. Diversifi- 
cation des pratiques migratoires des Saxones de Transylvanie”, în vol. Visibles, 
mais peu nombreux. Les circouites migratoires roumaines, ed. Dana Diminescu, 
Paris, Editions de la Maison des sciences de homme, 2003. Vezi şi Bénédicte 
Michalon, Migration des Saxons de Roumanie en Allemagne. Mythe, interdé- 
pendance et altérité dans le retour, Poitiers, Université de Poitiers, 2003. 

Conceptul de „etnomobilitate teritorială” este de asociat şi unor cerce- 
tări dintr-un domeniu apropiat, precum „procesul de comunalizare et- 
nică” („processus de communalisation ethnique”) discutat de Danielle 
JuteauE. Acesta „are la bază relaţiile sociale implicate în credinţele su- 
biective asupra comunităţii de origine”, care au forță mobilizatoare. Ca 
atare, el joacă un rol direct în influențarea migraţiei ori de câte ori mobi- 
lizarea comunităţii transformă migraţia, dintr-o țară într-o alta care este 
țară-rudă, într-un scop. În acest ultim exemplu, la care se pot adăuga 
numeroase altele, etnicitatea nu este atât o etichetă comună pentru per- 
soanele migrante, cât o participare directă în proiectul şi procesul mi- 
grației. 

Dar paradigma etnomobilităţii teritoriale nu este obligatoriu rele- 
vantă când cercetăm problematica migraţiei într-o ţară anume. În ca- 
zul României însă, problematica etnomobilităţii teritoriale este centrală. 
Într-adevăr, migrarea minorităților naţionale, în secolul XX şi la începu- 
tul secolului XXI, a fost o componentă majoră a ansamblului migrației în 
România. În plus, reducerea prin emigrare a grupurilor etnice a consti- 
tuit şi constituie un element al evoluţiei politice a statului român. Acest 
lucru poate deveni evident de-abia după o analiză istorică şi sintetică a 
fenomenului etnomobilităţii teritoriale în România. 


8 Danielle Juteau, L'6thnicită et ses frontières, Montréal, Les Presses Universitaires 
de Montréal, 1999. 

II. 


CADRUL GENERAL AL MIGRAŢIEI ETNICE 
ÎN ROMÂNIA 


1. Migraţia în perioada regimului comunist 


Prima perioadă de după al doilea război mondial este una a miş- 
cărilor de populaţie specifice anilor tulburi de la sfârşitul conflagrației 
mondiale. Ocuparea țării de armata URSS a dus la deportarea unor gru- 
puri — cazul celor aproximativ 75.000 de germani din România care au 
fost deportaţi, în anul 1945, în URSS! —, sau, după revenirea din la- 
găre, emigrarea evreilor, care s-au îndreptat masiv spre Israel ori Statele 
Unite?. A urmat un val de refugiați politici, mai ales între anii 1946- 
1948, interval în care comunismul şi-a consolidat puterea. După 1948, 
plecarea a devenit practic imposibilă, exceptând cazurile în care auto- 
ritățile comuniste au fost determinate să accepte emigrări datorită unor 
presiuni. Acest lucru s-a putut întâmpla cu efecte substanţiale în cazul 
minorităților etnice. În anii ‘50, intervenţia Crucii Roşii şi a guvernului 
Republicii Federale Germania a permis plecarea din România a 12.000 
de germani. Un rol important în accelerarea emigrării evreilor l-au ju- 
cat amendamentele Vannick-Jackson, din timpul regimului Ceauşescu, 


1 Cf. Hannelore Baier, Deportarea etnicilor germani din România în Uniunea So- 
vietică — 1945, Sibiu, Forumul Democrat al Germanilor din România, 1994. Vezi 
şi Deportation der Siidostdeutschen in die Sowjetunion, 1945-1949, hg. von 
Hans-Werner Schuster und Walther Konschitzky, Miinchen, Haus des Deutschen 
Ostens, 1999. 

2 Liviu Rotman, Romanian Jewry. The first decade after the Holocaust, în vol. 
The tragedy of Romanian Jewry, ed. R. Braham, New York, Columbia University 
Press, 1994, p.287-331; D. Şandru, Imigrarea şi emigrarea evreilor (1944-1948), 
în „Anuarul Institutului de istorie A.D.Xenopol”, Iaşi, XXXIV, 1997, p.251-270; 
Hildrun Glass, Minderheit zwischen zwei Diktaturen. Zur Geschichte der Juden 
in Rumănien, 1944-1949, Miinchen, R. Oldenbourg Verlag, 2002. 

introduse cu ocazia acordări de către Statele Unite a clauzei „naţiunii 
celei mai favorizate” pentru România. 

Între 1961 şi 1964, 63.546 de evrei din România au ajuns în Israel 
în urma unor înțelegeri discrete între cele două ţări, care includeau 
acordarea unor avantaje materiale*. Plecarea evreilor a continuat şi în 
anii '70-'80, dar într-un ritm mai redust. 

În ianuarie 1967 au fost stabilite relaţiile diplomatice dintre România 
şi Republica Federală Germania, la rang de ambasadă, ceea ce a permis 
emigrarea an de an a unor germani. În conformitate cu acordul dintre 
RFG şi România (acordul Schmidt-Ceauşescu) din 1978, circa 12.000 de 
etnici germani puteau părăsi țara pentru câte 10.000 de mărci fiecare. 
În acest context, s-a putut estima faptul că între 1975 şi 1988, 170.000 
etnici germani au emigrat în RFG5. 

Asocierea presiunii interne cu cea externă a făcut ca între 1980-1989 
emigrația să crească semnificativ. Cele circa 288.000 de persoane ple- 
cate în ultimul deceniu din România reprezintă două treimi din întreaga 
emigrație din perioada 1956-19896. Circa 40% din această migrație era 
formată din etnici germani. Deşi ponderea emigrației etnice a domi- 
nat ansamblul plecărilor, iar aceasta a reflectat politica antiminoritară a 
național-comunismului ceauşist, motivația centrală a emigrării a rămas 
caracterul totalitar al regimului. 


2. Migraţia după anul 1989 


Migraţia îşi schimbă complet caracteristicile după anul 1990. Plecă- 
rii masive a persoanelor aparținând unor grupuri etnice care nu reuşiseră 
să părăsească România până atunci i se adaugă emigrarea motivată de 
tulburările politice din 1990 şi 1991, migraţia pentru muncă, determi- 
nată de sărăcie, şi fluxurile de populaţie îndreptate de această dată spre 
interior. Migraţia legală este dublată pentru prima dată de migraţia ile- 
gală în proporţii substanţiale. lată o clasificare sintetică a migraţiei de 
după 1990: a) apare cea de-a doua componentă a migraţiei internaţio- 
nale — imigrația; b) România a devenit țară de tranzit pentru migranți 
din Asia de sud-vest; c) emigrația legală definitivă a cunoscut un trend 


3 Detalii în Radu Ioanid, Răscumpărarea evreilor. Istoria acordurilor secrete dintre 
România şi Israel, laşi, Edit. Polirom, 2005. 

+ Dana Diminescu, Op. Cit., p.5. 

5 Ibidem, p.4. 

6 V, Gheţău, „Partea cunoscută şi cea mai puţin cunoscută a migraţiei interna- 
tionale în România”, „Migrationsfragen und Minderheitenrechte in Europa”, 
Internationales Symposium 29-30 März 2004, Goethe-Institut, Bucharest. 

descendent, devenind selectivă şi diversificată ca destinaţie; d) s-a in- 
stalat şi este în creştere o migraţie pentru muncă temporară, legală şi 
intermediată de organisme guvernamentale ori de firme specializate în 
recrutare şi plasare; e) a apărut şi este în expansiune considerabilă, dar 
necunoscută bine ca pondere, migraţia individuală pentru muncă, în 
bună parte în economia subterană a țărilor vest-europene”. 

Există o „mare varietate a modelelor de migraţie”E. Din cei circa 
338.000 de emigranţi din perioada 1990-2002 indicaţi de Institutul Na- 
țional de Statistică, aproximativ 40% au părăsit România în anii 1990 
şi 1991. Este vorba în principal despre cetăţenii români care deciseseră 
plecarea, eventual făcuseră demersuri de plecare definitivă înainte de 
1990 şi fuseseră refuzaţi de autorităţile de până atunci. O perioadă, ce- 
tățenii români care intenționau să emigreze au cerut azil politic, dar 
în timp această categorie s-a diminuat: 62.000 în 1900, 61.700 în 1991, 
116.000 în 1992, 86.000 în 1993, 21.100 în 1994, 13.600 în 1995, 8.600 
în 1996, 9.500 în 1997, 7.500 în 1998, 6.000 în 19999. Pe de altă parte, 
perioada 1992-2002 arată o schimbare importantă în structura etnică a 
migrației. După anul 1991, emigrația a fost compusă, în cea mai mare 
parte, din etnici români. 

Germania a fost pentru o lungă perioadă principala destinaţie a emi- 
graţiei din România. Treptat, emigranții români s-au îndreptat spre alte 
țări, după anul 1999 în frunte situându-se SUA, Canada, Italia, Franţa, 
Austria. 

Din a doua jumătate a anilor 1990, structura pe vârste se schimbă 
substanţial. Tinerii sub 18 ani deţin o pondere similară cu grupul de 
vârstă 26-40 ani: între 30%-35%. Emigranţii peste 60 ani ajung la mai 
puţin de 6%10. Ponderea emigranților cu studii superioare a ajuns la 
mijlocul anilor '90 la circa 18% şi a evoluat ascendent, în anul 2000 
atingând 23%. 

Tabloul I[.1 sintetizează emigrația permanentă după ţara de destina- 
ție între 1990 şi 200311. 


7 Ibidem. 

8 Dumitru Sandu, Cosmin Radu, Monica Constantinescu, Oana Ciobanu, „A Coun- 
try Report on Romanian Migration Abroad: Stocks and Flows After 1989”, 
www.migrationonline.cz, Multicultural Center Prague, November 2004. 

° Dana Diminescu, Op. Cit., p.3. 

10 Categoria peste 60 de ani reprezintă 22% în ţările vest-europene (V. Gheţău, Op. 
Cit.). 

11 Dumitru Sandu, Cosmin Radu, Monica Constantinescu, Oana Ciobanu, Op. Cit., 
p.25. 

3. Migraţia pentru muncă şi efecte generale asupra situației 
interne 


Garantarea dreptului de a avea un paşaport şi eliminarea vizelor în 
spaţiul Schengen începând cu 1 ianuarie 2002 au fost factorii substanţiali 
ai noii migrații internaţionale a românilor. Imediat după 1990 a apărut 
o amplă migraţie transfrontalieră ocupată cu micul comerţ mai mult sau 
mai puţin ilicit. O parte a celor care au practicat în anii 1990 şi 1991 
„comerțul cu valiza” au alimentat piaţa muncitorilor sezonieri de mai 
târziul?. 

Evaluarea cifrelor absolute sau relative ale emigrației internaţionale 
are limitele ei. Recensămintele din 1992 şi 2002, datele privind migra- 
ţia legală, numărul celor stabiliți pe o perioadă mai lungă de timp în 
străinătate au grade de certitudine diferite, ceea ce duce la o mare dis- 
persie a evaluărilor între cercetători. Misiunea în România a Organizaţiei 
Internaţionale pentru Migraţie a propus pentru anul 2003 cifra de 1,8 
milioane. Estimările lui Vasile Gheţău, care iau în considerare emigran- 
ţii români aflaţi în străinătate pentru o perioadă mai mare de un an, dau 
cifra de 800.000 de persoane şi exprimă rezerve față de numărul indicat 
de OIM?S. 

Efectele eliminării vizelor Schengen la începutul anului 2002 asupra 
migrației s-au făcut simţite imediat. Migranţii clandestini, care fuseseră 
blocaţi anterior în țările spaţiului Schengen, s-au reîntors în ţară, pentru 
ca ulterior să intre într-o migraţie circulatorie legală. Totodată, familiile 
au început să viziteze periodic migranții plecaţi la muncă. În vara anu- 
lui 2002 a apărut un al treilea val migrant, puțin numeros, dar foarte 
vizibil, format din minori, prostituate, persoane cu handicap puse să 
cerşeascălt. 

Vasile Gheţău evaluează migraţia circulatorie drept benefică din 
punct de vedere economic. Aceasta ar explica de ce în România rata 
şomajului a ajuns la doar 7%, în ciuda evoluţiilor economice modeste. 
În acest context, migraţia economică asigură României un aport anual 
de aproximativ 2 miliarde de dolari. La acestea se adaugă schimbarea 
mentalităților celor care lucrează în străinătate. Cel puţin cei care au 
lucrat în străinătate mai mulţi ani la rând vin cu o cultură a muncii şi 
disciplinei superioară. 

Datele cu privire la rata de emigrație temporară în funcție de regiunea 
istorică şi tipul de localitate sunt sintetizate în Tabloul 11.215. 


12 Dana Diminescu, Op. Cit., p.3. 

13 V, Gheţău, Op. Cit. 

14 Dana Diminescu, Op. Cit., p.21. 

15 Dumitru Sandu, Cosmin Radu, Monica Constantinescu, Oana Ciobanu, Op. Cit., 
p.25. 

Migraţia pentru muncă are însă un efect negativ asupra schimbărilor 
demografice din România. Aceasta se petrece în contextul unor evoluții 
absolut îngrijorătoare, considerate „un veritabil derapaj demografic”16. 
Între 1992 şi 2002, populaţia României a scăzut cu circa 1 milion de 
persoane. 

Având în vedere tendinţele pe plan internaţional, migrația interna- 
țională a românilor îşi va păstra proporţiile sau va creşte. Estimările 
economice demonstrează nevoia Europei Occidentale de a face apel la 
imigrație, chiar peste nivelul existent. Din acest punct de vedere, cele 
mai calificate sunt resursele de forță de muncă din regiunea Europei 
Centrale şi de Est”. 


4. Cetăţeni străini, solicitanti de azil, migranţii ilegali 


S-a amintit deja că după căderea regimului comunist, fluxurile de 
populaţie au început să se îndrepte şi către România. Granițele naţio- 
nale sunt trecute astăzi de cetățeni străini care lucrează legal sau fac 
afaceri, refugiaţi, imigranți ilegali şi subiecţi ai traficului de persoane. 
O referire la aceste fenomene migratorii, cu câteva cifre punctuale date 
ca exemplu, completează cadrul general al migraţiei etnice şi, respectiv, 
al problematicii etnomobilităţii teritoriale în România începutului de 
secol XXI. 


4.1. Străini în România 


La sfârşitul anului 2002, în România aveau reşedinţă sau domiciliau 
un număr de 67.221 de cetăţeni străini18. Dintre ei, 29.925 erau parteneri 
în companii cu capital mixt sau companii străine şi erau angajaţi cu per- 
mis de muncă; 7.273 erau experţi şi asigurau asistenţă tehnică; 16.739 
erau implicaţi în activităţi cu caracter educaţional (studenţi, doctoranzi, 
profesori); 3.421 aveau reşedinţă în România pentru alte scopuri (inclu- 
zând ajutor umanitar şi activităţi cu caracter religios). 

La data de 31 decembrie 2002, un număr de 1.441 de cetăţeni ai 
Uniunii Europene erau angajaţi pe teritoriul României; la acel moment 
fuseseră eliberate 426 de permise de muncă active. 


16 Ibidem. 

17 Peter Mc Donald şi Rebecca Kippen, „Labor Supply Prospects in 16 Developed 
Countries, 2000-2050”, în Population and Development Review, vol. 27, 2001, 
nr. 1, Washington, Population Council. 

18 Vezi http://www.ces.ro/romana/politica_imigratiei.html. 

În 2002 au fost înregistrate 1.730 cereri de domiciliu permanent în 
România; 548 dintre ele au fost aprobate. Alte 724 de persoane au primit 
permise de muncă, iar 870 de persoane au fost acceptate pentru studii. 

În anul 2002, aveau rezidenţă în România 8.963 cetăţeni chinezi, 
6.054 cetățeni turci, 5.148 cetăţeni italieni şi 8.641 cetățeni moldoveni. 


4.2. Solicitanţi de azil 


Indicatorii din tabloul II.3 oferă o imagine asupra cererilor de azil şi 
a situaţiei refuzurilor sau aprobărilor în perioada 2000-20031?. 


Tabloul II.3: Cereri de azil 
An Cereri  Aprobări 


2000 1.366 171 
2001 2.280 205 
2002 1.151 188 
2003 1.077 206 


Total 5.874 770 


Tabloul II.4: Numărul cererilor de azil în perioada 2000-2003 


Țara 2000 2001 2002 2003 Total 
Afganistan 282 777 35 16 1110 
Bangladeş 226 22 77 6 331 
China (0) 43 92 204 339 
India 40 157 127 157 481 
Irak 250 626 398 329 1603 
Iran 34 101 55 66 256 
Pakistan 225 84 36 23 368 
Palestina 33 42 39 26 140 
Somalia 39 171 34 63 307 
Sudan 71 43 54 10 178 
Turcia 28 33 43 36 140 
Altele 138 181 161 141 621 


Total 1366 2280 1151 1077 5874 


19 Informații de la Oficiul Național pentru Refugiați. 

Tabloul II.4 indică principalele țări de origine ale solicitanţilor de 
azil. 


4.3. Migraţia ilegală 


Teritoriul românesc cuprinde şase regiuni unde migraţia are o puter- 
nică prezenţă?: 

a) Partea estică, la graniţa cu Republica Moldova. Frontiera este tre- 
cută ilegal în special de către cetăţeni africani şi asiatici (din Somalia, 
India, Irak, Pakistan, Sierra Leone, Sudan, Afganistan, Bangladeş etc). 
Aceştia folosesc ca ghizi cetățeni ruşi, ucrainieni şi moldoveni. Odată 
ajunşi în România cer azil politic. După anul 2000, intrarea ilegală în 
regiune a scăzut semnificativ. 

b) Regiunea vestică, la granița cu Ungaria. Migranţii ilegali, în spe- 
cial africani şi asiatici, încearcă să ajungă şi să se stabilească în Europa 
de Vest. Comparativ cu perioada de până în anul 2000, migraţia ilegală 
a scăzut cu aproximativ 45%. Aceasta se explică parțial prin renunțarea 
la vizele Schengen pentru cetățenii români, ceea ce a eliminat o parte 
semnificativă a ieşirilor ilegale. 

c) Regiunea sudică, la graniţa cu Bulgaria. Irakienii, afganii, pakis- 
tanezii şi kurzii intră în țară pe această cale. În anul 2000 s-a înregistrat 
o creştere a numărului celor care au intenţionat şi au reuşit să treacă 
granița. 

d) Regiunea de nord, la frontiera cu Ucraina. Calea este folosită mai 
mult de cetăţeni africani şi asiatici. 

e) Regiunea sud-vestică, la granița cu Serbia — aria de tranzit către 
Grecia şi Italia —, utilizată în principal pentru traficul de ființe umane, 
mai ales de tinere din blocul ex-sovietic şi România. 

f) Aria aeroporturilor unde are loc traficul internaţional. Cetăţenii 
din Turcia (kurzii), China, Irak şi Iran folosesc vize şi paşapoarte Schen- 
gen falsificate. 

Oferim mai jos câteva date privitoare la evoluţia migraţiei ilegale în 
România?t: 

a) În anul 2003, la un număr de 80.332 de persoane care au încercat 
să intre ilegal în Europa de Vest li s-a refuzat intrarea în România, întrucât 
nu au corespuns cerințelor specifice. La 4.038 de persoane li s-a refuzat 
ieşirea, deoarece aveau documente falsificate. 


20 Aurel Neagu, „Migraţia ilegală la frontierele României. Măsuri întreprinse de că- 
tre Poliţia de Frontieră Română pentru contracararea acestui fenomen”, lucrare 
prezentată la simpozionul internațional „Migrationsfragen und Minderheitenre- 
chte in Europa”, 29-30 martie 2004, Goethe-Institut, Bucureşti. 

21 Ibidem. 

b) În 2003, numărul de cetăţeni străini care au încercat să treacă 
fâşia verde de graniţă a scăzut de la 2.469 la 790. 

c) Migraţia ilegală dinspre România la granița cu Ungaria s-a redus 
cu circa 45% în 2003, comparativ cu anul 2002. 

Tot în 2003, 1.210.062 de cetăţeni români au fost opriți să părăsească 
țara datorită faptului că nu corespundeau prevederilor legale. În acelaşi 
an, au fost identificaţi 214 cetățeni români care încercau să treacă ilegal 
frontiera pentru a pleca din România. Tot în 2003, 21.869 de cetăţeni 
români au fost întorşi din drum (comparativ cu cifra de 14.857 în anul 
2002). 

O componentă semnificativă a migraţiei ilegale este traficul de ființe 
umane. În anul 2003 au fost identificate 26 de reţele de traficanţi, prin 
care 77 de persoane traficaseră peste 600 de femei pentru prostituție, iar 
alte 480 de persoane, hoţi de buzunare??. Migraţia ilegală a scăzut între 
2002 şi 2003, în primul rând datorită unui control de frontieră mai sever 
şi eliminării vizelor Schengen. 


22 Ibidem. 

MIGRATȚIA, SCHIMBAREA PROPORŢIILOR 
ETNICE ÎN ISTORIA ROMÂNIEI ŞI TEMA 
NAȚIONALISMULUI 


România este un stat relativ tânăr. A fost creat, în linii mari, între 
1859 şi 1862, prin unirea fostelor principate ale Moldovei şi Ţării Ro- 
mâneşti, formaţiuni statale cu majoritate etnică românească. Întemeie- 
rea instituţiilor moderne, după modelul celor occidentale‘, s-a făcut în 
grabă, chiar dacă unele forțe politice de la sfârşitul secolului al XVIII- 
lea au avut intenţia de a se apropia de standardele valabile în vestul 
continentului încă de pe atunci. De altfel, Constituţia adoptată în 1866 
a urmat îndeaproape modelul legii fundamentale a Belgiei. Sistemul 
de învățământ a folosit ca exemplu proiectele de acest gen din Franţa. 
Acestea s-au confruntat însă cu realitățile sociale şi de mentalitate ale 
societății autohtone. Totuşi, crearea şi afirmarea noului stat român în a 
doua jumătate a secolului al XIX-lea şi începutul celui următor au fost 
consecinţa, pe de o parte, a dinamicii sistemului internaţional în această 
perioadă (şi în ceea ce priveşte afirmarea principiului naționalităților), 
iar pe de alta, a unui program al elitelor româneşti de a construi un 
stat-naţiune, bazat pe principiile naţiunii culturale şi politice?. 

Între 1918 şi 1920, statul şi-a modificat frontierele, încorporând alte 
două provincii cu populaţie preponderent românească: Transilvania şi 
Basarabia. Transilvania a fost parte a regatului ungar până la 1526, prin- 
cipat autonom până la 1711, provincie autonomă în cadrul Imperiului 
habsburgic până în 1867 şi, din nou, parte a statului ungar din cadrul 


1 Keith Hitchins, Începuturile statului modern, în vol. Mihai Bărbulescu, Denis 
Deletant, Keith Hitchins, Şerban Papacostea, Pompiliu Teodor, Istoria României, 
Bucureşti, Edit. Enciclopedică, 1998, p.384-410, şi Idem, România, 1866-1947, 
ed. II, Bucureşti, Edit. Humanitas, 1998, p.293-331. 

2 A se vedea Dumitru Suciu, From the Union of the Principalites to the Creation 
of Greater Romania, Cluj, The Roumanian Cultural Foundation, 1993. 

Imperiului austro-ungar până la 1918. Basarabia a aparţinut Moldovei 
istorice până în anul 1812. În urma războiului ruso-turc, Rusia a ocupat 
Basarabia şi a declanşat un accelerat proces de asimilare. În 1920, aceste 
provincii erau substanţial diferite de societatea care îşi avea centrul po- 
litic la Bucureşti. 

În sfârşit, ultima oară frontierele României au fost din nou modificate 
la sfârşitul celui de-al doilea război mondial, când Basarabia şi mare 
parte din Bucovina au fost ocupate de URSS. 


1. Evoluţia raporturilor etnice şi naționalismul românesc 
până la al doilea război mondial 


România a avut de administrat, mai ales după primul război mondial, 
o mare diversitate etno-culturală, obligând totodată statul român să ia 
— sub presiuni interne şi internaţionale — măsuri constituționale, legale 
şi practice pentru protecția minorităţilor. Se poate spune că în România 
a existat o discrepanţă constantă în ce priveşte garanţiile documentelor 
şi politica reală a autorităților publice. Astfel, Rezoluțiunea Adunării 
Naţionale de la Alba-Iulia (1 decembrie 1918) stipula, printre principi- 
ile fundamentale ale „alcătuirii noului Stat Român”, „deplină libertate 
națională pentru toate popoarele conlocuitoare”. Declaraţia asigura că 
„fiecare popor se va instrui, administra şi judeca în limba sa proprie 
prin indivizi din sânul său şi fiecare popor va primi drept de reprezen- 
tare în corpurile legiuitoare şi la guvernarea țării în proporție cu numărul 
indivizilor care o alcătuiesc” ş.a.m.d. 

La rândul ei, Constituţia din 28 martie 1923 asuma, în art. 7, că „deo- 
sebirea de credinţe religioase şi confesiuni, de origine etnică şi de limbă, 
nu constituie în România o piedică spre a dobândi drepturile civile şi 
politice şi a le exercita”, iar articolele 5, 8, 22, 28, 29, 64, 108, 119 reite- 
rau, în diferite forme, victoria principiului egalităţii asupra diferențelor 
naționale, confesionale, de origine etnică. Până şi Constituţia autoritară 
din 27 februarie 1938 repeta că „toţi cetăţenii români, fără deosebire de 
origine etnică şi credință religioasă, sunt egali înaintea legii” (art. 5). 
Aşadar, regimul politic interbelic s-a întemeiat pe ideea de egalitate a 
tuturor cetățenilor în fața legii, indiferent de etnie, religie şi clasă so- 
cială, pe votul universal acordat tuturor bărbaţilor de peste 21 de ani (cu 
excepţia militarilor), pe libertatea organizării întrunirilor, pe un sistem 
politic pluralist şi pe garantarea dreptului de proprietate, cu excepţia 
exproprierilor pentru utilitate publică. Totodată, Constituţia din 1923 
a consacrat principiul suveranităţii naţionale, conform căruia națiunea, 
în totalitatea sa, deținea puterea politică, având drept de control asupra 

tuturor organelor de stat, națiunea fiind reprezentată de membrii aleşi 
de ea prin sufragiu universal (art. 42). 

Însă mulți autori consideră că politica autorităților din Regatul Ro- 
mâniei — „naţional, unitar şi indivizibil” — a fost îndreptată spre impu- 
nerea dominaţiei etnice şi confesionale a majorității față de minorități şi 
a centrului față de provincii. După 1918, între frontierele României Mari 
existau aproximativ 17% maghiari, 4,4% germani, 3,2% evrei, 1,7% 
romi şi 2,9% ruşi. Minoritățile naţionale constituiau aşadar circa 29% 
din întreaga populaţie. În acest context, România s-a aflat în 1919 printre 
cele cinci state (Polonia, Cehoslovacia, Grecia, Regatul Sârbilor, Croaţi- 
lor şi Slovenilor) cărora Conferinţa de Pace, prin intermediul celor cinci 
principale Puteri Aliate şi Asociate (SUA, Franța, Marea Britanie, Italia 
şi Japonia), le-a condiţionat recunoaşterea noilor granițe de acceptarea 
semnării unor tratate speciale relative la protecția minorităților?. Pe de 
altă parte, România interbelică era o ţară în care domina populaţia rurală, 
în mare parte formată din români (79,8%). 

Sporul natural al populaţiei maghiare după alipirea Transilvaniei la 
România a fost contrabalansat de emigrarea acestora. Scăderea proporții- 
lor etnicilor maghiari a fost flagrantă în oraşele Transilvaniei, tradițional 
maghiare. Emigrarea a reflectat şi politica guvernelor de la Bucureşti. 
Între cele două războaie mondiale a avut loc o colonizare a zonei de gra- 
niță cu Ungaria cu populaţie românească printr-un program îndrumat de 
guvern. Aceste politici reflectau şi dorința de a răsturna consecinţele sta- 
tutului de naţiune inferioară pe care l-au avut românii din Transilvania 
anterioară României Mariĉ. Exista totodată o preocupare faţă de ireden- 
tismul maghiar, iar în ce priveşte cazul special al populaţiei musulmane, 
guvernul de la Bucureşti lua în considerare echilibrul Dobrogei. 

Scăderea ponderii populaţiei maghiare a avut şi explicaţii pur de- 
mografice. Oraşele, unde aceştia erau majoritari, au avut o natalitate scă- 
zută, fiind incapabile să susțină pierderile datorate mortalităţii generale 


3 Art. 1, Constituţia României din 1923. 

4 Pablo de Azcarate, La Société des Nations et la Protection des Minorités, Genève, 
Dotation Carnegie, 1969, p.18-19, 

5 Sabin Manuilă, Studies on the Historical Demography of Romania, ed. loan 
Bolovan, Sorina Bolovan, Cluj-Napoca, Center for Transylvanian Studies, 1992, 

„77, 

i. Bataia „românizarea oraşelor” ardelene vezi Irina Livezeanu, Cultură şi naţio- 
nalism în România Mare 1918-1930, Bucureşti, Edit. Humanitas, 1998, p.19-21. 
Lucrarea reprezintă versiunea românească a cărții Cultural Politics in Greater 
Romania. Regionalism, Nation Building end Ethnic Struggle, 1918-1930, Ithaca- 
London, Cornell University Press, 1995, care între timp — revizuită — a cunoscut 
o nouă ediţie, ce a apărut la editura aceleiaşi universități (2003). 

şi excedentului natural de populaţie într-o epocă a urbanizării”. Astfel, 
populaţia maghiară din oraşe a scăzut de la 62%, cât era în 1910, la 
37,9% în 1930, înregistrând aşadar o reducere cu 24,2%. 

Saşii şi-au exprimat imediat după Unire — la 8 ianuarie 1919 — loia- 
litatea față de noul stat românesc care îşi extinsese frontierele. Cu toate 
acestea, partidele politice nu au luat în considerare, ulterior, drepturile 
colective ale saşilor şi secuilor, acceptate de România prin semnarea 
Tratatului de Pace de la Versailles. 

În cadrul campaniei de românizare de la începutul anilor '30, guver- 
nul român a închis sau a desfiinţat şcolile, ziarele şi instituţiile culturale 
ale ucrainienilor. S-a interzis utilizarea limbii ucrainiene în domeniul 
public, aparținătorii acestui grup etnic fiind denumiți „români care şi-au 
uitat limba maternă”. 

Bulgarii au suferit un tratament asimilatoriu, prin închiderea sau 
demolarea şcolilor, bisericilor, centrelor de cultură şi de artă. 

În ceea ce îi priveşte pe evrei, este de notat că în anii '20 a început 
acordarea unor drepturi cetăţeneşti refuzate anterior, în conformitate cu 
obligaţiile Tratatului de la Versailles. Dar reformele au fost amânate, iar 
în anii '30 s-a amplificat persecuția lor, până la pogromurile şi reprimarea 
din perioada 1940-1943. 


2. Evoluţia raporturilor etnice şi naționalism după al doilea 
război mondial 


Prin cedarea Basarabiei — ocuparea ei de către Uniunea Sovietică — 
şi în urma mişcărilor de populaţii din timpul războiului s-a produs o 
reducere a diversității multietnice din România. Între 1947 şi anii '90, 
importantele comunităţi ale germanilor şi evreilor au început să pără- 
sească țara, alungaţi practic de caracterul represiv al regimului comunist. 


7 Sabin Manuilă, Evoluţia demografică a oraşelor şi minorităților etnice din Tran- 
silvania, Bucureşti, 1929. 

Vezi Vasile Ciobanu, Contribuţii la cunoaşterea istoriei saşilor transilvăneni, 
1918-1944, Sibiu, Edit. Hora, 2001, p.29-68. 

Vezi Carol Iancu, Emanciparea evreilor din România (1913-1919). De la ine- 
galitatea civică la drepturile de minoritate. Originalitatea unei lupte începând 
cu războaiele balcanice şi până la Conferinţa de Pace de la Paris, Bucureşti, 
Edit. Hasefer, 1998, şi idem, Evreii din România de la emancipare la marginali- 
zare, Bucureşti, Edit. Hasefer, 2000. Sunt discutate pe larg Legea Mârzescu, care 
a scos circa 80-100.000 de evrei de pe lista celor care se bucurau de drepturi 
cetăţeneşti, primele decrete-legi rasiale în domeniul economic ale guvernului 
Tătărăscu, legile antisemite ale guvernului Goga-Cuza etc. 


œ% 


o 

În anul 1945 a fost adoptat Statutul Naţionalităţilor!0. Documentul 
codifica noua viziune internaționalistă a puterii instalată în România. 
Prevederile lui asigurau standarde înalte în ceea ce priveşte drepturile 
minorităților naţionale. Astfel, tribunalele şi judecătoriile care aveau 
competență asupra unei circumscripţii judecătoreşti cu peste 30% din 
locuitori minoritari urmau să folosească, la cerere, limba maternă. Au- 
toritățile comunale şi județene din aceste zone acceptau orice script şi 
orice declaraţie în limba minorităţii, fără traducere. Statul român asigura 
învățământul în limba maternă în şcolile de stat primare, secundare şi 
superioare. La examene, limba de examinare era limba în care s-au pre- 
dat disciplinele de studiul!. 

La sfârşitul anilor '40 şi în deceniul următor, maghiarii au benefi- 
ciat de măsuri specifice, inclusiv crearea Regiunii Autonome Maghiare. 
Ceangăii din Moldova au putut învăța limba maghiară, iar în bisericile 
lor (catolice) s-a revenit la slujba în limba maghiară. 

În aceeaşi perioadă, evreii au fost masiv integrați în sistemul insti- 
tuțiilor publice. Alte minorități au fost la rândul lor încurajate să revină 
la manifestările identitare. În toate localităţile unde trăiau ucrainieni 
(peste 100) au fost înființate şcoli elementare în care învățământul se 
desfăşura în limba maternă, iar în Suceava, Siret, Sighetul Marmaţiei 
au fost deschise licee şi şcoli normale cu predare în limba ucraineană. 
În 1949, la Universitatea din Bucureşti s-a înființat o secţie de limbă 
ucraineană la catedra de limbi slave. 

Politica faţă de minorităţi a fost totuşi determinată de mai mulți 
factori, unii de politică internațională. Ca urmare, nu se poate vorbi de 
un standard unic. Sfârşitul celui de-al doilea război mondial a marcat 
restrângerea comunităților greceşti, foarte active până atunci. Acestora 
li s-au confiscat abuziv bunurile, iar membrii lor au fost supuşi unui 
regim orientat spre asimilarea forțată. O degradare a vieţii comunitare 
după război este valabilă şi în cazul albanezilor: în 1953 s-a desființat 
ultima lor organizație. 

Anii '60 au adus cu ei trecerea de la principiile internaționalismului 
proletar la sistemul naţional-comunismului, ca proiect asimilaţionist. 
Colonizarea din perioada naţional-comunistă a localităţilor maghiare şi 
politica discriminatorie de repartizare a absolvenţilor au fost principa- 
lele două instrumente pentru obținerea majorităţii de către români în 
zonele locuite compact de maghiari. Ceangăilor maghiari li s-au interzis 


10 Prin Decretul nr. 309 din 6 februarie 1945. 

11 Vezi, de asemenea, Călin Morar-Vulcu, Regimul minorităților naţionale în Ro- 
mânia (23 august 1944-1945), în „Acra Musei Napocensis”, XXXIV, 1997, nr. 2, 
p.145-161. 

manifestările identitare, însuşi numele fiind prohibit în anii '7012. Evreii 
şi germanii au plecat masiv, mulţi fiind practic vânduți în Germania şi 
Israel. În ciuda legislaţiei privitoare la drepturile minorităților naționale, 
care avea standarde înalte, practica național-comunismului a afectat se- 
ver statutul comunităților minoritare în deceniile opt şi nouă. 


3. Atmosfera naționalistă de după 1990 


După revoluția din decembrie 1989, formarea noii elite politice a 
avut la bază instrumentalizarea atitudinilor naţionaliste sau ultranațio- 
naliste. Principala categorie vizată de discursul naţionalist din această 
perioadă a fost comunitatea maghiară din România. Proporţiile naţio- 
nalismului după decembrie 1989 au atins cote atât de înalte din două 
motive: a) ingredientele fuseseră pregătite anterior de regimul național- 
comunist al lui Nicolae Ceauşescu; b) bătălia pentru legitimitate politică 
declanşată la căderea comunismului a avut o miză mult mai mare decât 
în Europa Centrală (Polonia, Cehoslovacia sau Ungaria). Situaţia din Ro- 
mânia a confirmat foarte bine observaţia lui Stephen Van Evera: gradul 
de legitimitate politică este invers proporţional cu tentaţia elitelor de a 
produce o mitologie naționalistă agresivă!5. 

România a reflectat şi logica descrisă de Francis Fukuyama: „Foştii 
comunişti sar pe trenul anticomunismului, care pleacă şi se retranşează 
pe poziţii noi, ca ultranaționalişti”. În acest sens, România a fost mai 
asemănătoare cu țările balcanice decât cu țările Europei Centrale. 

Aceste observaţii sunt necesare pentru a înţelege cum au fost posi- 
bile după 1990 acțiuni sângeroase, precum conflictul de la Târgu Mureş 
din 19-21 martie 1990 dintre români şi maghiari, continua hărțuire a 
romilor şi insultarea evreilor, manipularea opiniei publice împotriva 
minorităţilor. 

După 1996, relaţiile politice dintre maghiari şi români au intrat 
pe făgaşul reconcilierii. Uniunea Democrată Maghiară din România 
(UDMR) a devenit parte a coaliţiei guvernamentale, iar după anul 2000 
a intrat într-un parteneriat politic cu Partidul Social Democrat, partidul 
de guvernământ. Însă paşii pozitivi făcuţi în planul vieţii politice nu au 
putut recupera pierderile. Viaţa publică românească a fost impregnată 
adânc de atitudinile ostile față de diversitate. Chiar şi o minoritate pre- 
cum cea germană, care în toate sondajele de opinie se bucură de o înaltă 


12 Vezi capitolele 32, 33, 34 din Gabriel Andreescu, Ruleta. Români şi maghiari 
1990-2000, laşi, Edit. Polirom, 2001. 

13 Stephen Van Evera, „Hypotheses on Nationalism and War” în International Se- 
curity, Spring 1994, Vol. 18, no. 4, p. 5-37. 

Tabloul II.1: Compoziţia etnică a populaţiei României conform 
recensămintelor din 1992 şi 2002 


Ganei 2002 1992 2002 față de 
Persoane % Persoane % 1992 (%) 
TOTAL 21698181 100,0 22810035 100,0 95,8**) 
Români 19409400 89,5 20408542 89,5 95,1 
Maghiari 1434377 6,6 1624959 7,1 88,3 
Rromi (Țigani) 535250 2,5 401087 1,8 133,4 
Germani 60088 0,3 119462 0,5 50,3 
Ucrainieni-Ruteni 61353 0,3 65764 0,3 93,3 
Ruşi-Lipoveni 36397 0,2 38606 0,2 94,3 
Turci 32596 0,2 29832 0,1 109,3 
Tătari 24137 0,1 24596 0,1 98,1 
Sârbi 22518 0,1 29408 0,1 76,6 
Slovaci 17199 0,1 19594 0,1 87,8 
Bulgari 8092 i 9851 i 82,1 
Croaţi 6786 zi 4085 z 166,1 
Greci 6513 * 3940 $ 165,3 
Evrei 5870 ză 8955 zi 65,5 
Cehi 3938 ti 5797 ta 67,9 
Polonezi 3671 * 4232 * 86,7 
Italieni 3331 X 1356 i 245,6 
Armeni 1780 $ 1957 $ 91,0 
Alte grupuri etnice 18950 0,1 7246 i 261,5 


Nedeclarată 5935 ¥ 766 % 774,8 


apreciere din partea majorităţii, nu se poate simţi confortabil într-o astfel 
de atmosferă socială. 

Acest context impregnat de naționalismul majorităţii, foarte vizibil, 
foarte vocal după 1990, este cadrul în care a continuat emigrarea ma- 
ghiarilor, germanilor şi evreilor după revoluţie. Harta etnică a României 
de astăzi diferă sensibil de harta etnică a României interbelice şi chiar 
de compoziţia etnică de după al doilea război mondial. Ultimul recen- 
sământ, din anul 2002, arată o populaţie în care minoritățile tind să aibă 
un loc periferic. Singura creştere este a numărului romilor!t. Tabloul 
III.1 arată tipul de diversitate etnoculturală pe care îl are de administrat 
statul român la începutul secolului XXI, în comparaţie cu diversitatea 
etnică cu zece ani în urmă. 


14 Creşterea este mult mai amplă decât o arată datele recensământului, numărul 
celor înregistraţi ca atare fiind, cel mai probabil, o treime din cel real. 

IV. 


ASPECTE ALE ETNOMOBILITĂȚII 
TERITORIALE A MAGHIARILOR DIN 
ROMANIA 


1. Competiţia de legitimitate istorică dintre români şi 
maghiari 


Circa 97% din maghiarii din România se află în Transilvania. Estimă- 
rile privind numărul celor din Bucureşti variază mult. Folosind drept 
criteriu maniera în care s-a votat la alegerile de după 1990, numărul 
maghiarilor din Capitală este sub 10.000. În Oltenia şi în Moldova tră- 
iesc numai 0,1% dintre maghiari. Un procent la fel de mic se află în 
Dobrogea, pe litoralul Mării Negre, şi circa 0,05% în Muntenia!. 

Mai mult decât istoria germanilor sau a evreilor din România, pre- 
zența maghiarilor are o dimensiune politică, întrucât utopiile şi idealu- 
rile naționale ale românilor şi maghiarilor se intersectează pe pământul 
Transilvaniei?. Provincia este considerată ca având, pentru ambele po- 
poare, o contribuţie crucială în ce priveşte supraviețuirea autonomă a ce- 
lor două națiuni?. Deoarece ambele comunități îşi reclamă prezenţa în re- 
giune pe temeiuri istoricet, divergenţele istoriografice româno-maghiare 
se referă la toate evenimentele majore din istoria lor națională, cum ar fi: 


1 Dorel Abraham, Ilie Bădescu, Septimiu Chelcea, Interethnic Relations in Roma- 
nia. Sociological Diagnosis and Evaluation of Tendencies, Cluj, Edit. Carpatica, 
1995, p.60. 

„Major characteristics of minorities in South-Eastern Europe. Hungarians in Ro- 
mania”, Cluj, Centrul de Resurse pentru Diversitate Etnoculturală (www.edrc.ro). 
Dennis Deletant, Ceauşescu and the Securitate. Coercion and Dissent in Roma- 
nia, 1965-1989, London, Hurst and Company, 1995, p.107. 

George Schöpflin, Hugh Poulton, Romania's Ethnic Hungarians, London, Mino- 
rity Rights Group, 1990, p.8. 

a) Preeminenţa cronologică în Transilvania 

Opinia generală a istoricilor români urmează teoria continuității 
daco-romane. În primul şi al doilea secol d.Ch., regatul dacic a fost 
cucerit de Imperiul Roman, iar amestecul culturilor dacică şi romană 
a dus la crearea unei culturi unice daco-romane. Atunci când legiunile 
romane au părăsit provincia, daco-romanii au continuat să trăiască în 
Transilvania, păstrându-şi limba şi cultura. Conform istoriografiei ro- 
mâneşti, în momentul intrării maghiarilor în bazinul carpatic, aceştia 
au găsit o importantă populaţie etnic românească aşezată în interiorul 
arcului carpatic. 

Istoricii maghiari resping teoria de mai sus, pretinzând că înainte de 
cucerirea bazinului Dunării de către maghiari, în secolul al IX-lea d.Ch., 
Transilvania era terra inoccupata. Românii ar fi început să pătrundă 
în această regiune de abia în secolul al XIII-lea, aşezarea lor aici fiind 
acceptată de nobilii maghiari”. 

b) Locul Transilvaniei în cadrul Ungariei medievale 

Istoricii maghiari vorbesc ferm despre Transilvania ca despre o re- 
giune care a aparținut întotdeauna Ungariei. Istoricii români pun în evi- 
denţă că Transilvania nu a fost niciodată o parte integrantă a Regatului 
Ungariei, ci s-a bucurat de o autonomie politico-administrativă extinsă 
în tot Evul Mediu. În urma colapsului Regatului Ungar în secolul al 
XVI-lea, Transilvania a supravieţuit ca entitate separată®. La sfârşitul se- 
colului al XVII-lea, provincia a fost încorporată în Imperiul Habsburgic, 
dar şi-a păstrat instituţiile specifice. Transilvania a fost parte integrantă 
a Ungariei prima dată în 1848-1849, urmare a deciziei luate în 1848 de 
către Dieta transilvană, o structură formată în cea mai mare parte din 
membrii nobilimii maghiare. În acea perioadă, locuitorii români şi saşi 
din regiune s-au opus uniunii. Ulterior, în urma pactului dualist din 
1867, regiunea a fost alipită Ungariei, situaţie ce s-a menținut până în 
1918. Istoricii români consideră crearea României Mari drept rezultatul 
procesului obiectiv şi necesar al evoluției istorice”. 

La controversele privind legitimitatea istorică se adaugă puternicul 
sentiment al propriei identități pe care îl are comunitatea maghiară din 
România, văzută prin opoziţie cu identitatea majorităţii. Un limbaj foarte 
distinct, o tradiţie literară şi un puternic sentiment al propriei istorii, in- 
cluzând tradiția domniei habsburgice, au contribuit toate la o conştiinţă 


5 G. Schöpflin, Op. Cit., p.8. 

6 Transilvania se manifesta ca stat independent când a fost semnat Tratatul de la 
Westphalia, în 1648. 

7 Florin Constantiniu, O istorie sinceră a poporului român, Bucureşti, Edit. Uni- 
vers Enciclopedic, 1997, p.307. 

a diferenţei. Din punct de vedere religios, toți maghiarii aparțin creşti- 
nismului occidental (sunt catolici, reformaţi, evanghelici şi unitarieni), 
în timp ce majoritatea românilor aparțin creştinătăţii orientale. 


2. „Maghiaritatea” şi situaţia maghiarilor din România până 
la revoluţie 


După momentul de cotitură al anului 1918, când Transilvania a de- 
venit parte a României, maghiarii au trebuit să-şi redefinească statutul. 
Începând cu 1867, administraţia de la Budapesta urmărise o politică de 
maghiarizare a regiunii unde românii se aflau în majoritate numerică. 
Au fost adoptate patru legi (în anii 1879, 1883, 1891 şi 1907) cu scopul 
de a maghiariza personalul şcolilor şi a extinde educaţia în limba ma- 
ghiară, în timp ce simultan au fost aduse restrângeri educaţiei în limbile 
minoritare. 

Pentru a se bucura de ceva mai mult decât educaţia primară, tine- 
rii români erau obligați să-şi părăsească satele şi să frecventeze şcolile 
maghiare sau germane din oraşe. Totodată, aceştia au fost încurajați de 
politica asimilaţionistă, renunțând chiar la o parte a tradiţiilor. Situaţia 
a făcut şi mai dificilă, pentru ei, orice încercare de rezistență, oricât de 
simbolică, iar eventualele manifestări contrare regulamentelor au fost 
repede sancționate?. 

Ca urmare, în momentul când regiunea a devenit parte a României, la 
finele anului 1918, ea era dominant maghiară în termeni politici, admi- 
nistrativi şi culturali. Pe acest fundal istoric, guvernele de la Bucureşti 
au dus politica inversă, de românizare a Transilvaniei. Între cele două 
războaie mondiale a avut loc colonizarea zonei de graniță cu Ungaria cu 
populaţie românească, conform unui program aplicat sistematic. Admi- 
nistraţia locală a fost înlocuită într-o măsură semnificativă cu funcționari 
veniţi de la Bucureşti. Urmarea a fost continuarea procesului de plecare 
a populaţiei maghiare, început odată cu semnarea Tratatului de la Tria- 
non. Astfel, proporția maghiarilor a scăzut constant, şi cel mai vizibil în 
oraşele Transilvaniei. 

După ce au devenit o minoritate națională, maghiarii şi-au creat 
propriile organizaţii etnice menite să susțină cadrul instituțional. Între 


8 „Major characteristics of minorities in South-Eastern Europe. Hungarians in Ro- 
mania”, Cluj, Centrul de Resurse pentru Diversitate Etnoculturală (www.edrc.ro), 
citat. 

9 Keith Hitchins, Începuturile statului modern, în vol. Mihai Bărbulescu, Denis 
Deletant, Keith Hitchins, Şerban Papacostea, Pompiliu Teodor, Istoria României, 
Bucureşti, Edit. Enciclopedică, 1998, p.405-412. 

1940 şi 1944, în contextul războiului mondial, Ungaria a anexat din 
nou teritoriul Transilvaniei. În nordul acestei regiuni, marea majoritate 
a coloniştilor agricoli români a fost obligată să plece. Simultan, în sudul 
Transilvaniei, 67.000 de maghiari au fost alungaţi de către autoritățile 
române”, 

În perioada anilor '50, guvernul român a avut o politică duplicitară 
față de minoritatea maghiară. În 1952 a fost creată Regiunea Autonomă 
Maghiară, ce cuprindea în fapt teritoriul cunoscut şi sub denumirea 
de Secuime!!. Aceasta nu avea o structură distinctă de celelalte, dar 
asigura concentrarea teritorială a maghiarilor. Conform recensământului 
din 1956, în regiune — cu capitala în Târgu-Mureş — trăiau 731.361 de 
persoane, dintre care 567.509 erau maghiari. 

În timpul revoluției ungare din 1956, maghiarii din România şi-au 
manifestat solidaritatea cu cei care luptau cu sovieticii la Budapesta, 
ceea ce a alarmat regimul comunist. A fost momentul când puterea a 
trecut la o politică de asimilare. Autoritățile au adoptat o strategie de 
transfer a populației şi de numire a unor oficiali români în regiunile 
locuite de maghiari. Distincția pe care o făcea legislația privind numărul 
minim al copiilor care puteau forma o clasă de studiu în limba ma- 
ternă, în funcție de identitatea lor etnică (români sau minoritari), indică 
limpede intențiile asimilaționiste. 

Totodată, la sfârşitul anilor '50 a început subminarea instituțiilor 
culturale, măsura cea mai notabilă constând în fuzionarea Universită- 
ţii maghiare „Bolyai” din Cluj cu Universitatea românească „Babeş”, în 
1959. Astfel, noua administraţie românească a dus la ştergerea caracteru- 
lui maghiar al acestei instituții de învățământ superior. Pe de altă parte, 
Regiunea Autonomă Maghiară a fost reorganizată în 1960, trecându-se în 
administrarea regiunii Braşov fostele Trei Scaune şi compensând pier- 
derea prin alipirea unor raioane din vest (Luduş şi Târnăveni), ce adu- 
ceau un semnificativ aport de populaţie românească. Acest lucru a atras 
şi schimbarea denumirii regiunii, care a devenit Mureş-Autonomă Ma- 
ghiară. Opt ani mai târziu a avut loc o nouă împărțire administrativ- 
teritorială, care a dus la desființarea şi acestei regiuni, creându-se aici 
trei județe succesoare, Mureş, Covasna şi Harghita, după ce Constituţia 
din 1965 a reintrodus noţiunile de stat suveran, independent şi unitar, 
dar nu şi național. 


10 K, Kocsis, E. Kocsis-Hodosi, Hungarian Minorities in the Carpathian Basin: A 
Study in Ethnic Geography, Toronto, Matthias Corvinus, 1995, p.70. 

11 Este vorba de fostul ținut administrativ Secuiesc, reorganizat la sfârşitul seco- 
lului al XIX-lea în județele Ciuc, Odorhei, Mureş-Turda şi Trei Scaune, astăzi 
judeţele Harghita, Covasna şi partea estică a judeţului Mureş. 

Între 1965 şi 1970, după venirea lui Nicolae Ceauşescu la putere, 
a avut loc o semnificativă îmbunătăţire a situaţiei minorității maghiare 
din România. Dar anii '70 au însemnat începutul unei asimilări forțate, 
în urma căreia maghiarii şi alte minorități au pierdut instituţiile lor 
şcolare!2. 

Naţional-comunismul regimului Ceauşescu avea ca obiectiv crearea 
unei populaţii omogene, care să asigure că, în primul rând şi mai mult 
decât orice, cetățenii erau „buni români”. Politica antimaghiară s-a re- 
flectat în descreşterea atât a numărului maghiarilor educați în limba 
lor maternă, cât şi a numărului profesorilor de limbă maghiară. În anul 
1977, memorandumul semnat de Lâszl6 Takâcs semnala clara reducere a 
şcolarizării maghiare, incluzând îngrijorătoarea statistică conform căreia 
din cei 34.738 etnici maghiari care frecventau şcolile secundare la nivel 
național, 15.591 dintre ei, adică 45%, urmau şcoli tehnice secundare 
unde predarea se făcea exclusiv în limba română!*. 

Politica de mutare a forței de muncă era răspândită: regimul a în- 
cercat să demaghiarizeze zonele ungureşti deplasând etnicii maghiari în 
alte regiuni şi aducând etnici români în locul lor’. În luna decembrie 
1984, Televiziunea Română a încetat să emită în limba maghiară. 

Acesta este contextul în care a devenit proeminent conflictul isto- 
riografic româno-maghiar, în anii '80, urmare a unor comenzi politice. 
Totodată, relaţiile diplomatice dintre Bucureşti şi Budapesta au devenit 
foarte tensionate. La 9 februarie 1987, Mátyás Sziir6s, ministrul ungar al 
Afacerilor Externe, a trebuit să admită că există diferenţe de vedere sub- 
stanţiale între cele două ţări cu privire la statutul minorității maghiare 
din România şi că a fost imposibil să se ajungă la vreuna din înțelegerile 
dorite!5. Primul samizdat românesc, „România Liberă” (aprilie 1988), 
şi agenţia neoficială de ştiri „The Hungarian Press of Transylvania” au 
fost amândouă inaugurate la Budapesta. România a reacționat închizând 
consulatul Ungariei din Cluj, precum şi Centrul Cultural Ungar din Bu- 
cureşti. 


12 G. Schöpflin, Op. Cit. 

13 D, Deletant, Op. Cit., p.181 

14 Helsinki Watch, Struggling for Ethnic Identity: Ethnic Hungarians in Post- 
Ceauşescu Romania, Human Rights Watch/Helsinki Watch, New York, 1993, 
p.10. 

15 „Major characteristics of minorities in South-Eastern Europe. Hungarians in Ro- 
mania”, Cluj, Centrul de Resurse pentru Diversitate Etnoculturală (www.edrc.ro), 
citat. 

3. Cadrul de existenţă al maghiarilor după 1989 


S-a întâmplat ca prăbuşirea regimului Ceauşescu să fie legată de co- 
munitatea maghiară din Timişoara. În luna decembrie 1989, ameninţarea 
expulzării din localitate a pastorului reformat László Tőkés a întâmpinat 
opoziția maghiarilor. La protestul lor s-au asociat şi români, evenimentul 
declanşând în final revoluţia română. 

Euforia victoriei a părut să schimbe în totalitate relaţiile româno- 
maghiare. În Consiliul Frontului Salvării Naţionale, noul organ legislativ 
şi guvernamental, erau 14 maghiari. Presa maghiară a anunţat o nouă 
eră în relaţiile dintre cele două comunităţi, simbolizată de figura eroică 
a lui László T6k6s16. La 29 decembrie 1989 a fost înființată Uniunea 
Democrată Maghiară din România (UDMR) care, din acel moment, a 
devenit reprezentanta minorității maghiare. 

Dar noua luptă pentru legitimare politică a foştilor comunişti i-a 
transformat pe maghiari în ținta principală a noilor mişcări naționaliste. 
Anul 1990 a fost începutul unei distrugătoare campanii de mobilizare 
politică a sentimentelor anti-minoritare în rândul populaţiei majoritare. 
Fără îndoială, organizația cea mai vocală din acest punct de vedere a 
fost Vatra Românească. Această organizaţie extremistă creată la Târgu- 
Mureş la începutul anului 1990 i-a portretizat pe maghiari ca „a cincea 
coloană”. În mod cert, Vatra Românească a aşezat tema etnică pe fron- 
tispiciul arenei politice, pentru a fi pusă în slujba lui Ion Iliescu şi a-i 
asigura acestuia o victorie confortabilă în alegerile ce au avut loc două 
luni mai târziu”. 

Cererea maghiarilor pentru revenirea Liceului „Bolyai” din Târgu- 
Mureş la statutul de şcoală maghiară a dus la ciocniri violente în oraş, 
între români şi maghiari, în zilele de 19 şi 20 martie 1990. Cinci persoane 
au murit şi un mare număr dintre participanţii la evenimente au fost 
răniți, unii grav. S-ar putea spune că România a adoptat din acel moment 
o politică de stat care incita la ură împotriva minorităţilor. Referirile de 
genul „barbari” şi „oameni primitivi”, cu privire la maghiari, au devenit 
abundente!&. 

Între 1992 şi 1996, partidele extremiste s-au coalizat cu naționalis- 
tul Partid al Democraţiei Sociale din România (PDSR) pentru a forma 


16 Ibidem. 

17 Kevin Adamson, „The Political Function of Ethnic Conflict: Transylvania in 
Romanian Politics”, în vol. Ethnicity and Religion in Central and Eastern Europe, 
ed. Maria Crăciun şi Ovidiu Ghita, Cluj, Cluj University Press, 1995, p.387. 

18 Gabriel Andreescu, Renate Weber, Evoluţia concepției U.D.M.R. cu privire la 
drepturile minorităţii maghiare, Bucureşti, Centrul pentru Drepturile Omului, 
1996. 

coaliția majoritară. În 1994, Partidul Socialist al Muncii (PSM), Partidul 
România Mare (PRM) şi Partidul Unităţii Naţionale a Românilor (PUNR), 
toate partide extremiste cu agendă anti-minoritară, au primit locuri în 
Guvern sau poziții sub-ministeriale. 

În anul 1996, în urma alegerilor, reprezentanții comunității maghiare 
au intrat la guvernare alături de o nouă clasă politică. Relaţiile româno- 
maghiare au luat-o din acel moment într-o direcţie pozitivă!?. Dar viru- 
lenta propagandă anti-maghiară şi, mai general, anti-minoritară de până 
atunci a creat o atmosferă irespirabilă pentru minorităţi, cu efecte asupra 
mentalităţii care nu se pot şterge pentru mult timp. 


4. Aspecte istorice ale migrației maghiarilor din România 


Prezenţa şi eventuala părăsire a Transilvaniei de către maghiari este 
un subiect constant al dezbaterii intelectuale şi politice din România. 
Rămâne, nu mai puţin, o preocupare a mediilor intelectuale şi politice 
de la Budapesta sau a conaţionalilor din diaspora maghiară. Obiecti- 
vul acceptat aproape unanim, declarat sau implicit, al reprezentanților 
maghiarilor de pretutindeni este păstrarea unei comunități maghiare în 
Transilvania, capabilă să menţină demografic populaţia existentă, să re- 
producă şi să dezvolte tradiţia ei culturală. Emigrarea maghiarilor din 
Transilvania este privită mai curând cu îngrijorare de analiştii care s-au 
aplecat asupra subiectului. Pare să nu existe până acum vreun caz simi- 
lar, în care studiile asupra unei comunităţi să fie atât de strâns legate de 
problema stabilității populaţiei cercetate. 

În Transilvania se află circa 98,7% din maghiarii din întreaga ţară. 
Este relevantă pentru urmărirea fenomenului migrator schimbarea ra- 
dicală a compoziţiei etnice a României după anul 1920. Tabelul IV.1 
sintetizează evoluţia maghiarilor, după etnicitate şi limba maternă, din 
anul 1910 până la data ultimului recensământ, din anul 2002. 

Retrasarea granițelor în urma Tratatului de la Trianon a determinat 
plecarea primului val important de maghiari. Problema evaluării migra- 
ției ca efect al schimbării de jurisdicție în Transilvania nu are o solu- 
ție fermă. Diferenţa dintre numărul vorbitorilor de limbă maghiară între 
1910 şi 1930 este de circa 100.000 de persoane. Recensământul din 1910 
nu a avut drept criteriu etnicitatea, ci limba. Un număr semnificativ de 
membri ai altor grupuri din Transilvania vorbeau maghiara, în primul 
rând evreii, şvabii sătmăreni şi chiar o parte dintre românii maghiarizați 


19 Gabriel Andreescu, Ruleta. Români şi maghiari, 1990-2000, citat. 

Tabloul IV.1: Etnicii maghiari din România începând cu 1910 


An Etnicitate Limba maternă 
Număr Procentaj Număr Procentaj 
1910 x * 1653 94320 i 
1930 1425 507 10,0 1554525 10,8 
1956 1587 675 9,0 1653700 9,5 
1966 1619 592 8,5 1651873 8,6 
1977 1713 90071 7,9 1720630 8,0 
1992 1624 959 7,1 1639135 7,2 


2002 1434 377 6,6 1447 377 6,7 


lingvistic începând cu anul 188022. Cel puțin o parte a copiilor acestora 
au optat ulterior pentru limba română. Valer Veres este foarte ferm în 
această chestiune: „Nu putem compara numărul etnicilor maghiari din 
recensămintele din 1930, 1956, 1966, 1977 şi 1992 cu datele realizate pe 
criterii lingvistice în 1910”?3. 


5. Emigrarea maghiarilor între 1944-1955 


În timpul celor patru ani de ocupaţie din perioada ultimei confla- 
grații mondiale (1940-1944), partea nordică a Transilvaniei a fost din 
nou populată, masiv, de către maghiari. Peste 80% din locuitorii Cluju- 
lui erau maghiari, iar procentul acestora depăşea 90% în câteva oraşe 
secuieşti?*. Reîncorporarea Transilvaniei la România, după ce armata ro- 
mână a întors armele, a dat naştere unui alt exod. Mii de maghiari au fost 
deportaţi în lagăre de muncă de către noua administraţie românească?5. 


20 Recensământul efectuat în Ungaria din acea vreme; datele din tabel sunt valabile 
doar pentru Transilvania. Vezi Recensământul din 1910, cood. Traian Rotariu, 
Bucureşti, Edit. Staff (în seria Studia Censualia Transilvanica), 1999. 

21 Dată corectată şi rotunjită în vol. I al rezultatelor recensământului din 1992. 

22 În 1920, numărul lor era de circa 100 000 de locuitori, conform lui Péter Hanák, 
Magyarország története 1890-1918, Budapest, Akadémiai Kiadó, 1988, p.416- 
417, apud Valér Veres, „A romániai magyarság létszámcsökkenésének okai a 20. 
század utolsó negyedében”, în „Korunk”, 2/2002, p.4-18. 

23 Valér Veres, Op. Cit. 

24 K. Kocsis, Op. Cit., p.71. 

25 Ibidem. 

Schimbarea structurii demografice în regiune a continuat, fiind un 
obiectiv premeditat al regimului comunist. În particular, unul din prin- 
cipalele scopuri a fost crearea unui mediu urban cu majoritate româ- 
nească?6. 

Conform recensămintelor din 1977 şi 1992, descreşterea absolută a 
numărului maghiarilor în România a fost de circa 89.000 persoane. Pe de 
altă parte, recensămintele trebuie interpretate cu grijă. În toate, numărul 
populaţiei vorbitoare de limbă maghiară este mai mare decât numărul 
etnicilor maghiari, ceea ce se poate lesne explica prin folosirea acestui 
idiom de către unii evrei, germani şi romi ardeleni. Este totodată expli- 
cabil şi de ce diferența descreşte gradual. Însă variația dintre cifra din 
1977 (6.730 persoane) şi cea din 1992 (14.176 persoane) este un non- 
sens?7. Ori unii maghiari s-au declarat români, ori din motivele politice 
ale regimului național-comunist al lui Nicolae Ceauşescu statisticile au 
fost schimbate. 

Emigrarea netă a maghiarilor din România între recensăminte nu 
poate fi evaluată ca diferenţa dintre schimbarea numerică absolută şi 
ceea ce rezultă în urma adaosului demografic. În urma unei astfel de 
evaluări, în anul 1992 ar fi trebuit să fie 1.798.415 de maghiari. Însă 
conform recensământului, numărul s-a ridicat la doar 1.624.959. Trebuie 
avut în vedere şi un proces de asimilare a maghiarilor, prin căsătorii 
mixte ori prin fluxuri migratorii interne?5. 

În ce priveşte numărul căsătoriilor mixte, acesta este semnificativ. El 
constituie un indicator relevant atât asupra relaţiilor interetnice dintre 
comunitățile română şi maghiară din Transilvania, cât şi a problemelor 
demografice ale maghiarilor. Cifrele din Tabloul IV.2 arată faptul că et- 
nicitatea declarată a copiilor din familiile cu tată maghiar este de 35%, 
iar în familiile cu mamă maghiară 17%. 


Tabloul IV.2: Numărul căsătoriilor mixte româno-maghiare, 1992 


Etnicitatea Numărul Familii Copii de etnicitate maghiară 


soțului familiilor cu copii Număr de familii  Procentaj 
Maghiară 45444 32341 11248 35% 
Română 48969 32691 5530 17% 
Total 94413 65032 16778 


26 Ibidem, p.73. 

27 Observaţia lui Valér Veres, Op. Cit. 

2% Nivelul migraţiei interne a atins cea mai mare intensitate începând cu anii '70 şi 
culminând cu 1990, când circa 70% din totalul migraţiei interne a reprezentat 
trecerea din zona rurală în cea urbană (de văzut Valér Veres, Op.Cit.). 

O altă problemă a datelor de până în 1990 constă în faptul că analiza 
migrației internaționale se poate baza numai pe migraţia înregistrată 
oficial. Dar la sfârşitul anilor ‘80, un mare număr de etnici maghiari au 
părăsit țara ilegal, datorită situaţiei economice din ce în ce mai precare, 
a persecuțiilor etnice şi a măsurilor anti-maghiare??. 

Cei mai mulți dintre maghiarii emigraţi au plecat în Ungaria, ca şi 
un mic procent de români. Totuşi, în Anuarul statistic ungar nu există 
înregistrări ale imigrării pe distribuție etnică. Ca urmare, diferența dintre 
datele din România şi Ungaria privind emigrarea între 1977 şi 1992 
are de luat în calcul aproape exclusiv etnici maghiari. Acest lucru este 
recunoscut în Raportul anual al SOPEMI (OECD): „din 1988 până în 
1990, ei [imigranții în Ungaria] au fost în principal etnici maghiari din 
România. În procesul de naturalizare, majoritatea aplicanților au fost 
capabili să dovedească că sunt etnici maghiari”3%0. 

Pe baza acestor evaluări, Valér Veres a calculat valoarea minimă a 
numărului total al maghiarilor din România care au părăsit țara între 
1977 şi 1992 (Tabloul IV.3). 

Concluzia lui Valér Veres este că descreşterea numărului etnicilor 
maghiari între recensămintele din 1977 şi 1992, cu 173.456 de persoane, 
explică 65% din emigrația dinspre România înregistrată în Ungaria, dar 
neînregistrată ca atare în România. Restul de 35% poate rezulta din 
asimilarea etnică în majoritatea românească, în principal prin căsătorii 
mixte, şi în mai mică măsură prin emigrarea în alte țări dezvoltate, în 
mod special în Uniunea Europeană, Statele Unite şi Canada. 

În ce priveşte structura corpului de emigranţi din ultimele două 
decenii, aceasta poate fi împărțită în două valuri*!. Primul, specific sfâr- 
şitului anilor '80 şi începutului anilor '90, numit „migraţia primară”, 
este format din persoane care doreau să se stabilească în Ungaria (even- 
tual în urma căpătării unor diplome), unde să-şi aducă familiile. Cum 
marea majoritate erau tineri sau de vârstă medie, această migraţie a avut 
un efect distructiv asupra comunității maghiarilor din România. 


2% Politicile în domeniul educaţiei au transformat şcolile de limba maghiară în şcoli 
româneşti. Alte măsuri au dus — în multe cazuri — la înlocuirea persoanelor care 
lucrau în administraţia locală cu români în zonele cu majoritate maghiară, au 
restricționat utilizarea limbii maghiare, au interzis folosirea numelor geografice 
maghiare în texte sau în luări de cuvânt în toate publicaţiile şi manifestările 
oficiale. 

30 Trends in International Migration, SOPEMI Annual Report, Paris, 1998, p.119. 

31 De văzut Kirâly Andrâs, „The Hungarian approach: Hungary's migration policy 
and the migration potential of the Hungarians”, lucrare prezentată la simpozio- 
nul internaţional „Migrationsfragen und Minderheitenrechte in Europa”, 29-30 
martie 2004, Goethe Institut, Bucureşti. 

Tabloul IV.3: Date cu privire la migraţia internaţională a etnicilor 


maghiari din România între 1977 şi 2000 


Anul Etnici Migraţia Migrația  Emigraţie Repatrieri Total net 
maghiari româ- româ- neînre- Ung.- etnici 
emigrați nească în  nească în gistrată Ro.* maghiari 

(Ro.) Ungaria“ Ungaria“ Ro.-Ung. în Ung. 
din Ro. 

T a b c b-c d a+b-c-d 

1977 1417 728 1417 

1978 1361 521 1361 

1979 1058 362 1058 

1980 1388 338 (0 (0 1388 

1981 1329 289 (0 (0 1329 

1982 1855 494 (0 (0 1855 

1983 1697 457 (0 (0 1697 

1984 2540 E 773 0 (0 2540 

1985 2432 9445 761 8684 0 11116 

1986 4144 9445 1184 8261 (0 12405 

1987 3845 10445 1262 9183 (0 13028 

1988 11728 11445 10529 916 (0 12644 

1989 10099 11445 11163 282 (0 10381 

1990 11040 25267 10635 14632 (0 25672 

1991 7494 11018 4427 6591 (0 14085 

Total 1 63427 88510 43923 48549 0 111976 

1992 3523 6587 4726 1861 106 5278 

1993 3206 5991 3674 2317 150 5373 

1994 2509 5483 1179 4304 101 6712 

1995 3608 5685 2509 3176 252 6532 

1996 2105 4888 1485 3403 117 5391 

1997 1459 3285 1244 2041 396 3104 

1998 1217 6076 1306 4770 394 5593 

1999 696 7412 774 6638 235 7099 

2000 788 2752 881 1871 178 2481 

Total 2 19111 48159 17778 30381 1929 47563 

Total 82538 136669 61701 78930 1929 159539 

general 


* Surse din Ungaria: Anuarul Demografic, 1998, 1999, 2000 (apud Valér Veres). 
Surse româneşti: Anuarul Demografic, 1996; Anuarul Statistic, 1998-2001. 

Începând cu mijlocul anilor '90 şi până astăzi, se observă o altă 
structură a valului de emigranţi. Din punctul de vedere al vârstei, avem 
de-a face cu o polarizare. Pe de o parte, familiile maghiarilor din primul 
val, ceea ce înseamnă părinţii şi bunicii aduşi în Ungaria, cu mic impact 
asupra forței de muncă; pe de altă parte, tineri care urmează studiile în 
Ungaria şi care nu se întorc acasă. 


6. Mobilitatea şi mobilizarea maghiarilor: cazul ceangăilor 
din Moldova 


Un caz excepţional privind modelul presiunii politice şi intenției 
asimilatorii este cel al ceangăilor din Moldova. Ce este de subliniat cu 
privire la această comunitate? Deşi există o întreagă mişcare de negare 
a identității maghiare a ceangăilor din Moldova, lucrurile sunt relativ 
bine stabilite pentru cercetători. Este şi motivul pentru care Rezoluţia 
Consiliului Europei în cazul ceangăilor a adoptat un concept identitar 
fără nici un fel de ambiguitate: „Ceangăii sunt un grup neomogen de per- 
soane romano-catolice de origine maghiară. Acest grup etnic reprezintă 
o relicvă a Evului Mediu care a supraviețuit în Moldova, în partea estică 
a Carpaţilor. Ceangăii posedă particularităţi lingvistice, tradiții străve- 
chi şi o mare diversitate a artei şi culturii populare. Vreme de secole, 
autoidentificarea ceangăilor s-a făcut pe baza religiei romano-catolice şi 
a propriei limbi, un dialect maghiar, vorbit în familie şi în comunitatea 
sătească”%2. 

Specialiştii estimează existenţa a circa 62.000 de ceangăi, dar în re- 
censăminte aceştia apar într-un număr mult mai mic: 2.125 în 1992 şi 
1.310 în 2002. După cum notează şi rezoluția amintită, ceangăii au avut 
o poziţie unică în cadrul politicii naţionaliste a regimului Ceauşescu, 
care a condus la acțiuni sistematice şi cuprizătoare de asimilare a lor. 
Rădăcinile acestei politici se află în perioada interbelică, iar această stra- 
tegie a fost continuată şi după revoluţia din 1989. În regiunea locuită de 
ceangăi a fost creată o atmosferă de intimidare. În aceeaşi măsură, s-au 
falsificat deliberat datele: identificarea multor ceangăi în timpul recen- 
sământului din 1992 a fost flagrant manipulată, de vreme ce numeroşi 
ceangăi au declarat că operatorii nu au luat în considerare opţiunea lor. 


32 Doc. 9078/4 May 2001: Report. Committee on Culture, Science and Education. 
Rapporteur: Mrs Tytti Isohookana-Asunmaa, Finland, Liberal, Democratic and 
Reformers’ Group, Council of Europe 

Aşa cum s-a menționat, prima încercare de asimilare datează din pe- 
rioada interbelică. După aceea, între 1947-1959, a fost recunoscută iden- 
titatea maghiară a ceangăilor şi a fost promovată prin introducerea limbii 
materne în cadrul serviciului religios şi al educaţiei. În timpul regimu- 
lui naţionalist-comunist al lui Nicolae Ceauşescu, ceangăii au redevenit 
ținta politicii de asimilare. Una dintre strategii a fost susținerea originii 
româneşti a ceangăilor. În anul 1985, Dumitru Mărtinaş a publicat o carte 
asupra acestui subiect, cu fonduri de la aparatul de propagandă. Volu- 
mul lui Mărtinaş, intitulat Originea ceangăilor din Moldova, a fost rapid 
canonizat: ceangăii au descendență românească şi au fost maghiarizați 
de către maghiari cu mult timp înainte*%. Cooperând cu statul, Bise- 
rica Romano-Catolică din Moldova a participat direct, prin Episcopia 
Iaşului, la procesul de asimilare din timpul dictaturii comuniste. 

Obiectivul asimilării ceangăilor a fost susținut şi după 1990. Cetă- 
țenii şi autorităţile locale au făcut presiuni asupra acelora care, la înce- 
putul anilor ‘90, au încercat să înființeze asociaţii ceangăeşti în satele 
unde locuiau. Etnografii străini care studiau comunitățile de ceangăi au 
întâmpinat obstacole, au fost hărţuiţi în cercetările lor%. Investigația fă- 
cută de către Comitetul Helsinki Român în anul 1997 a documentat mai 
multe tipuri de violări ale drepturilor ceangăilor din Moldova: punerea 
de obstacole în calea înființării organizaţiilor de ceangăi; împiedicarea 
Asociaţiei Maghiarilor Ceangăi din Moldova (cu sediul în Miercurea 
Ciuc, Transilvania) să organizeze întâlniri cu comunităţile locale; inti- 
midarea militanţilor locali care predau ore de studiu a limbii maghiare; 
propaganda anti-ceangăească a presei din Bacău (cel mai mare oraş din 
regiune)*5. 

Evoluţia democraţiei româneşti a redus puterea acţiunilor anti- 
ceangăeşti conduse la nivel central ori local, care nu mai puteau să aibă 
efectele asimilaţioniste de altă dată, chiar dacă scopul în sine pare să se 
fi păstrat. Strategiile anti-ceangăeşti ale autorităților locale, în complici- 
tate cu cele centrale, comportamentul presei şi al comunităților locale 
instigate să aibă atitudini anti-maghiare, au fost slăbite prin intensifica- 
rea iniţiativelor care promovau afirmarea identității ceangăilor sau, mai 


33 Mărtinaş, Dumitru, Originea ceangăilor din Moldova, Bucureşti, Edit. Ştiinţifică 
şi Enciclopedică, 1985 (reeditată sub îngrijirea lui I. Coja, la Bacău, Edit. Symbol, 
1998, iar o versiune în limba engleză, prin grija lui V.M. Ungureanu, I. Coja 
şi Laura Treptow, a apărut în 1999, la Iaşi, sub egida Centrului pentru Studii 
Româneşti). 

34 Gabriel Andreescu, Ruleta, laşi, Edit. Polirom, 2001, p.234-235; Tânczos Vilmos, 

„About the Demography of the Moldovan Csâng6s”, în vol. Hungarian Csâng6s 

in Moldova, ed. László Diószegi, Budapest, Teleki László Foundation, 2002. 

Gabriel Andreescu, Renate Weber, „Human Rights Developments in Romania. 

1997 Report”, online at www.apador.org 

precis, a dimensiunii maghiare a identităţii lor. Iniţiativele cercetătorilor 
şi membrilor organizaţiilor neguvernamentale nu au mai putut fi oprite. 

În noile circumstanţe, presiunea asimilatoare s-a transformat într-un 
proces sistematic de hărțuire şi intimidare a activiştilor de origine cean- 
găească. Locuitorii mai multor sate cu majoritate formată din ceangăi 
au cerut Episcopiei Romano-Catolice din laşi sau Decanatului Romano- 
Catolic din laşi susținerea unui serviciu religios minimal în limba ma- 
ternă. Ca răspuns, preoții catolici au anunţat că vor refuza ceremonia de 
căsătorie sau de înmormântare pentru cei „vinovaţi” de a fi făcut astfel 
de cereri*6. La data de 5 aprilie 2001, peste 200 de cetăţeni au cerut 
Episcopiei Romano-Catolice din Iaşi, în scris, „să celebreze serviciul în 
limba maghiară, în biserica din Pustiana”. Episcopul catolic din Iaşi, 
Petru Gherghel, a transmis pe canalul televiziunii publice o înregistrare 
în care cerea celor implicaţi în războiul canonic să se supună. 

Câţiva ceangăi au făcut un apel Inspectoratului şcolar al judeţului 
Bacău de a asigura pentru copiii lor posibilitatea studierii limbii ma- 
ghiare ca pe o limbă străină. Inspectoratul şcolar a respins însă cererea. 
Atunci când elevii ceangăi au fost trimişi să studieze maghiara în Tran- 
silvania, cei mai mulți în judeţul Harghita, într-un cadru privat, supor- 
terii acestei inițiative au fost ameninţaţi de către autorităţi şi de preoții 
romano-catolici. 

În acelaşi timp, problematica ceangăilor din România a trezit inte- 
resul comunității internaţionale. Jolt Nemeth, secretarul de stat al Mi- 
nisterului Afacerilor Externe din Ungaria, a făcut mai multe vizite în 
regiunile locuite de ceangăi şi a promis sprijin din partea statului ma- 
ghiar. La data de 9 august 2000, ambasadorul Statelor Unite la Bucureşti, 
James Rosapepe, a vizitat localitatea Cleja (unde ceangăii sunt preponde- 
renţi), ceea ce însemna o clară afirmare a atenţiei cu care SUA priveşte 
situația din regiune. Consiliul Europei şi-a arătat interesul pentru su- 
biect şi a semnalat pericolul dispariţiei acestei minorităţi. Consiliul a 
cerut o investigație. Raportul Adunării Parlamentare a Consiliului a fost 
elaborat de către parlamentara liberală Tytti Isohookana-Asunmaa şi s-a 
bucurat de o largă publicitate. 


6.1. Intensificarea competiției identitare 


În anii de după 2000 au avut loc schimbări efective în situația cean- 
găilor. În urma obstacolelor ridicate de autorităţile şcolare, tema a fost 


36 Gabriel Andreescu, Smaranda Enache, „Raport asupra situaţiei ceangăilor 
din Moldova. Problema ceangăilor maghiari” (2002), http://www.apador.org/— 
rspece.htm 

37 Ibidem. 

asumată de inițiative private. În luna septembrie 2001, Asociaţia Ma- 
ghiarilor Ceangăi din Moldova (AMCM) a lansat un program de inițiere 
a unui curs particular de limbă maghiară. Asociaţia asigura în 2003, 
într-un număr de şapte sate, cursuri de limbă maghiară cu asistenţa a 12 
profesori. În satul Cleja, cursurile urmau curricula şcolară în trei locaţii 
echipate corespunzător. Acestea sunt frecventate de către 100 de copii, 
demonstrând că însăşi comunitatea a fost mai curajoasă decât a presupus 
cineva. Asociaţia este în plină dezvoltare, reuşind să obțină resurse (ma- 
joritatea din Ungaria). Fundaţia „Siret-Cleja” (înfiinţată în 1999) a reuşit 
să dezvolte un program de educaţie intensivă pentru copiii ceangăi în 
anul 2001. În satele cu o populaţie numeroasă de ceangăi care şi-au 
păstrat identitatea maghiară — Pustiana, Cleja şi Lespezi — manifestă- 
rile identitare s-au intensificat. Dublarea activismului local cu atragerea 
de resurse internaționale a devenit o strategie-cheie pentru realizarea 
obiectivelor identitare. 

„Progresul” nu a scăpat ochilor autorităţilor româneşti. Răspunsul 
lor a implicat hărţuiri, represalii împotriva AMCM, a părinţilor, copii- 
lor şi proprietarilor de spaţii unde au loc cursurile de limbă maghiară. 
În luna noiembie 2001, o comisie formată din inspectori şcolari şi alți 
responsabili, din primarul şi viceprimarul satului Cleja, reprezentan- 
tul local al Poliţiei, ziarişti cunoscuţi pentru atitudinea lor ostilă față 
de ceangăi, au supus proprietarii spaţiilor încredințate pentru ținerea 
cursurilor amintite unor interogatorii umilitoare. Interogatoriile, ca şi 
amenințările cu percheziţii şi amenzi, au reprezentat o gravă violare 
a drepturilor legale şi au demonstrat încă o dată cât de uşor poate fi 
încălcat în România statul de drept. 

O campanie de presă a acompaniat măsurile luate de către prefectul 
județului şi Inspectoratul şcolar. Ziarele „Monitorul” şi „Deşteptarea” au 
interpretat exercițiul dreptului fiecăruia de a învăţa limba maghiară în 
titluri apocaliptice: „Atacuri iredentiste sub acoperirea şcolii”, „Limba 
maghiară se învaţă cu bătaia”, „Fantoma maghiară bântuie şi la Pustiana” 
etc. Celor acuzaţi li s-a refuzat dreptul la replică. 

Investigația condusă de Comitetul Helsinki Român şi Liga Pro- 
Europa în luna decembrie 2001 a produs o largă publicitate, o parte 
importantă a presei şi a canalelor de televiziune abordând tema cean- 
găilor — lucru care rar s-a întâmplat la nivel național. Cum rezultatul 
investigaţiilor a fost făcut public, mulți telespectatori au aflat pentru 
prima oară despre presiunea psihologică şi umilinţa la care sunt supuşi 
copiii ceangăi care participă la cursurile opționale de limbă maghiară. 
S-au adus date privind practica sistematică a unor profesori de a scoate 
copiii în faţa clasei, de a batjocori limba maghiară şi a-i ameninţa pe 
elevi. În anumite cazuri, copiilor li s-a scăzut nota la purtare. 

Dar în final, datorită presiunii interne şi internaționale, autoritățile 
române au trebuit să-şi schimbe politica. În perioada anului şcolar 2002- 
2003, în satele Cleja şi Pustiana au fost deschise oficial primele cursuri 
de limbă maghiară. 


6.2. Miza identităţii. Cum sunt „create” identități 


Apariţia unor noi „grupuri de manevră” a subliniat dimensiunea 
ocultă a acestei politici anti-identitare. În anul 2000 a fost înființată, 
în Moldova, Asociaţia Romano-Catolică „Dumitru Mărtinaş”. Principa- 
lul ei obiectiv este promovarea vechiului „adevăr oficial”: ceangăii sunt 
„urmaşii românilor ardeleni ... plecaţi în pribegie ..., mulţi dintre ei 
secuizați sau maghiarizați ... care au luat drumul Moldovei şi al Țării 
Româneşti”%8. Au fost publicate noi cărți despre ceangăii din regiune 
pentru a reaprinde un nou militantism, chemat să perpetueze concepția 
lui Dumitru Mărtinaş*?. Desigur, nu o versiune particulară a istoriei, în 
sine, are de ce să îi facă pe analişti să privească cu suspiciune astfel 
de analize, ci faptul că ele primesc sprijinul generos al autorităţilor lo- 
cale şi centrale şi, în particular, asistența Episcopiei Romano-Catolice 
din laşi. lar aceasta are loc într-un contrast flagrant cu tacticile de hăr- 
tuire duse împotriva unor organizații care afirmă identitatea maghiară a 
ceangăilor. Ca observaţie, este de reținut că asociaţii precum „Dumitru 
Mărtinaş” dau, în mod tipic, puţină importanţă unei anumite identități 
şi mai curând se concentrează pe contestarea organizaţiilor care sprijină 
o interpretare diferită a originii ceangăilor. Ca urmare, ceangăii înfruntă 
o luptă pentru identitate între două viziuni distincte (ori chiar opuse) 
asupra specificului comunității ceangăeşti. Această rivalitate se află pe 
umerii a mai multe mii de catolici din Moldova. 

Realităţile istorice şi lingvistice reprezintă doar o parte a proble- 
mei conştiinţei de sine a comunităţii ceangăilor din România. În centrul 
problematicii identităţii se află autoidentificarea persoanelor: ce pretind 
a fi ele, care identitate particulară şi-o asumă. Din perspectiva autoi- 
dentificării, investigaţiile pe teren au arătat existenţa a trei categorii de 
ceangăi“. 

O parte a ceangăilor se declară de origine română şi vorbesc limba 
română în viaţa de zi cu zi. O altă parte se declară de origine maghiară şi 
utilizează în exprimarea zilnică dialecte ceangăieşti. În sfârşit, există şi 


38 Gheorghe Bejan, „Ceea ce este catolic nu este automat şi ungur”, în „Formula 
As”, nr. 498, ianuarie 2000. 

39 De pildă Anton Coşa, Cleja: Monografie etnografică, Bacău, Edit. Semne, 2001. 

40 Gabriel Andreescu, Renate Weber, „Human Rights Developments in Romania. 
1997 Report”, online pe www.apador.org 

ceangăi care, vorbind aceeaşi limbă maghiară arhaică, subliniază origi- 
nea lor ceangăiască, înțelegând prin aceasta că există o diferenţă față de 
maghiari, chiar dacă numai în câteva aspecte (cântece, dansuri, tradiții). 
Cu toate presiunile asimilaţioniste, este evident că persistă în rândul 
unor ceangăi maghiari voinţa fermă de păstrare a identității. Din pers- 
pectiva drepturilor omului, această comunitate, chiar restrânsă numeric, 
are dreptul constituţional la protecţie din partea statului. Autorităţile ro- 
mâneşti sunt obligate să adopte acel set de măsuri, inclusiv acţiuni afir- 
mative, capabile să oprească extincția comunităţii ceangăilor maghiari. 
Fără o astfel de intervenție, una dintre cele mai vechi minorităţi din 
România şi Europa ar putea să dispară definitiv, ca şi dialectele pe care 
le utilizează. 

Rivalitatea între identități pare să fie mai complicată decât sugerează 
cele două părți aflate în opoziţie, atât în termeni de identitate, cât şi 
în termenii drepturilor omului. Poziţiei asimilaționiste, care vede în 
folosirea exclusivă a limbii române revenirea la identitatea originală 
(română) a strămoşilor, i se opune astăzi atitudinea care identifică pe 
ceangăi cu maghiarii. Această a doua poziţie are în vedere folosirea 
progresivă, de către ceangăi, a limbii maghiare moderne şi integrarea 
comunităților din Moldova în comunitatea mai largă a maghiarilor din 
România, reprezentată de UDMR. Tendinţa nu este promovată numai de 
UDMR, ci şi de guvernul de la Budapesta. AMCM şi-a însuşit complet, 
de la început, o astfel de strategie, punând-o chiar în titlu. 

Există însă şi atitudini critice față de rezultatele acestei strategii 
identitare. Într-un studiu din anul 2000, Klâra Sândor atrăgea atenţia 
asupra unor efecte negative pe care le are trimiterea copiilor de ceangăi 
să studieze în limba maghiară în Transilvania sau la Budapesta — circa 
230 în anul 1995, numărul maxim de copii trimişi în şcolile din Tran- 
silvania“!. Aceştia au rezultate şcolare slabe, trăiesc un sentiment de 
dublă înstrăinare, şi în raport cu comunitatea în care intră, şi în raport 
cu comunitatea din care au plecat. După ce au avut mari dificultăți să se 
integreze în comunitatea care-i primeşte pentru a se educa, elevii ajung 
să aibă dificultăţi să se reintegreze în comunitatea la care se întorc. 

Procesul de românizare a ceangăilor care vorbesc dialecte ceangăeşti, 
fie că este spontan, fie sub presiune, pe de o parte, şi procesul de asumare 
a identității minorității maghiare moderne, pe de altă parte, ar trebui să 
lase loc pentru poziţii intermediare. Desigur, cele două procese invocate 
nu sunt simetrice. Dar ambele abordări par să dea mai multă atenţie 


41 Klára Sándor, „National Feeling or responsability: The case of the Csango lan- 
guage revitalization”, în Multilingua. Journal of Cross-Cultural and Interlan- 
guage Communication, vol. 19, 2000, nr.1-2, p.147 

spiritului naționalist care animă competiția româno-maghiară şi mai 
puţină semnificaţie comunităţilor de ceangăi însele. 


6.3. Ceangăii maghiari ca minoritate națională care ar trebui 
recunoscută şi protejată 


Klâra Sândor îşi încheie studiul său din anul 2000 cu următoarea 
frază: „Dar văd principala datorie a politicienilor maghiari să acționeze 
nu în interesul unei idei de omogenitate naţională, ci al unui pluralism 
lingvistic şi cultural şi, peste toate, pentru o viață mai bună a ceangăi- 
lor”??, Iar prin „o viață mai bună a ceangăilor”, Klára Sandor înţelege şi 
recunoaşterea faptului că ceangăii au, asemenea oricărui alt grup etnic, 
dreptul să-şi păstreze cultura şi dialectele. 

Două obstacole se află în faţa acestui proiect. Unul a fost deja amintit: 
militantismul actual pentru statutul de maghiar. În urma comunicatului 
Comitetului Helsinki Român şi al Ligii Pro Europa, preşedintele UDMR, 
Marko Bela, a reiterat vechea poziţie a Uniunii: ceangăii maghiari fac 
parte din minoritatea maghiară din România şi nu reprezintă o mino- 
ritate naţională distinctă“5. Dincolo de astfel de poziţii oficioase, cel 
mai mult contează pârghiile economice prin care se continuă un proiect 
identitar deja definit şi început. Organizațiile existente şi liderii princi- 
pali ai comunităţilor s-au solidarizat într-un scop la care vor renunţa cu 
greu. 

Al doilea blocaj vine din partea autorităților române. În formularele 
de recensământ din martie 2002, lista etniilor care se codificau făcea 
referire doar la „ceangăi”. Procedura obliga operatorii să nu accepte 
variante de tipul „maghiar ceangău” ori „ceangău maghiar”. Tot acest 
context a creat o presiune asupra ceangăilor. Un număr important dintre 
ei îşi caută astăzi de lucru în Ungaria. Numărul ceangăilor care au ce- 
rut legitimaţii de „maghiar” până la mijlocului anului 2004 era de circa 
1500-2000. Sărăcia îi face să intre într-o migraţie circulatorie. Presiunea 
istorică, problemele identitare şi politice, apariţia „legitimaţiilor de ma- 
ghiari” dau etnomobiliăţii teritoriale a ceangăilor un caracter cu totul 
special. 


42 Ibidem, p.162. 

43 Dar această problemă a ridicat-o şi Comitetul Consultativ în avizul său privind 
îndeplinirea, de către România, a prevederilor Convenţiei-cadru pentru protecția 
minorităților naționale. 

7. Politica Ungariei faţă de maghiarii din România 
şi Legea Statutului 


Numărul etnicilor maghiari care trăiesc în afara granițelor Ungariei 
se ridică, numai în țările din vecinătatea acestei țări, la circa 2,5 mi- 
lioane“. Problema Ungariei este cum să trateze această comunitate, pe 
care toate guvernele de la Budapesta o percep ca fiind parte a comunită- 
ţii lor. Este limpede că, pentru mulţi dintre ei, Ungaria poate fi o țară de 
destinaţie“5. Ceea ce s-a întâmplat după revoluțiile din 1989 confirmă 
aceste previziuni. Aproximativ 500.000 de etnici maghiari au emigrat 
în Ungaria sau în Vestul Europei până în anul 2003%5. Tendinţa pare de 
neoprit în ciuda eforturilor făcute de guvernul ungar, începând cu 1989, 
de a încuraja etnicii maghiari să rămână în țările unde trăiesc. 

Cu referire la România, un oficial maghiar nota următoarele: „Ul- 
timul recensământ din 2002 a arătat clar puternica atracţie a Ungariei 
ca țară-mamă: în conformitate cu datele oficiale, comunitatea minori- 
tară maghiară din România a scăzut cu circa 200.000 de persoane în 
ultimul deceniu, iar un număr considerabil dintre aceştia s-au mutat în 
Ungaria”. De altfel, acest aflux important de maghiari din vecinătate 
explică de ce populaţia Ungariei nu a scăzut sub 10.000.000 locuitori, aşa 
cum prevesteau tendințele demografice interne. Cu trecerea timpului, a 
apărut o puternică tendință de a se prefera țările membre ale Uniunii 
Europene. 

Politica Ungariei față de maghiarii din afară a fost construită în ulti- 
mele decenii pe conceptul că aceste comunităţi contribuie la moştenirea 
culturii şi tradițiilor, îmbogăţind valorile intelectuale, artistice şi ştiin- 
țifice maghiare. Existenţa lor şi relaţiile cu Ungaria urmează să fie apre- 
ciate şi menținute. În acest sens, „Sentimentul responsabilității pentru 
soarta maghiarilor ce trăiesc în afara graniţelor a devenit o componentă 
centrală a politicii externe a Ungariei (...), care s-a dezvoltat în anii '90 
pe baza şi cu sprijinul unui consens naţional general”%5. Principiul se 
regăseşte în Constituţia Ungariei, conform căreia: „Republica Ungaria 


44 Numărul are la bază recensământul oficial din 2001/2002: România — circa 
1.500.000; Slovacia — 520.000; Serbia şi Muntenegru — 300.000; Ucraina — 
150.000; Croaţia — 15.000; Slovenia — 6.000 (vezi András Király, Op. Cit.). 

45 Sondajul Institutului „Ferenc Balázs”, care s-a desfăşurat înainte de elaborarea 
Legii Statutului, a demonstrat că 25% dintre maghiarii aflați în ţările vecine luau 
în considerare stabilirea în Ungaria. 

46 „Ethnic Hungarians leaving neighboring countries”, în „RFE/RL NEWSLINE”, 
vol.7, no.206, part II, 30 October 2003. 

47 Ibidem: András Kirâly, care este şef de departament, Departamentul de Analize 
Strategice, Oficiul Guvernamental al Maghiarilor de Pretutindeni. 

48 András Király, Op. Cit. 

poartă un sentiment de responsabilitate pentru soarta maghiarilor care 
trăiesc în afara granițelor sale şi va promova şi întări relaţiile acestora 
cu Ungaria” (art. 3 din §6 al Constituţiei Republicii Ungaria). 

Acesta a fost contextul în care a fost adoptată, la 19 iunie 2001, 
cu 92% din voturile parlamentare, Legea cu privire la maghiarii care 
trăiesc în țările vecine (Legea Statutului). Propunându-şi promovarea 
şi prezervarea bunăstării şi identității naționale a maghiarilor din afara 
granițelor în țara unde trăiesc, Legea Statutului a fost concepută să des- 
curajeze migraţia şi stabilirea maghiarilor din statele vecine în Ungaria. 
Poziția guvernului de la Budapesta a fost susținută de către toate for- 
maţiunile care reprezentau interesele comunităților maghiare în țările 
respective. 

Legea Statutului are ca subiect acele persoane de naţionalitate ma- 
ghiară care nu sunt cetățeni unguri şi au reşedinţa în Croaţia, Serbia şi 
Muntenegru de astăzi, România, Slovenia, Slovacia şi Ucraina. Legea 
Statutului include de asemenea soţii care trăiesc împreună cu persoana 
identificată ca maghiară şi copiii minori care au fost crescuţi în familie. 

Legea Statutului defineşte beneficii şi asistență pentru minoritățile 
maghiare aflate în țările vecine. Beneficiile sunt asigurate posesorilor 
de certificate de maghiar pe teritoriul Ungariei. Asistenţa este oferită în 
țările vecine statului ungar. 

Persoanele care doresc să se bucure de privilegiile şi de beneficiile 
legii pot să solicite un „document de identitate” de la organul admi- 
nistrativ ungar desemnat de către Guvernul Ungariei drept „autoritatea 
de evaluare”. Soțul care nu are naționalitate maghiară şi copiii minori 
trăind împreună au dreptul la un document de identitate specific. Apli- 
canţilor li se cere să obțină o recomandare eliberată de o organizaţie 
reprezentând comunitățile maghiare în statele respective şi recunoscută 
de către guvernul Republicii Ungaria drept o organizaţie de recoman- 
dare. 

În principiu, o „organizaţie de recomandare” trebuie să demonstreze 
capacitatea sa de a reprezenta comunitatea maghiară care există în ţara 
dată, în totalitatea sa, şi să arate că are resursele umane şi organizaționale 
pentru a prelua şi evalua aplicaţiile pentru primirea recomandărilor. 

Multe țări europene au legi pentru tratamentul preferenţial al 
minorităților-rude, nelimitând astfel de beneficii doar pe teritoriul pro- 
priu“%. Şi totuşi, Legea Statutului a produs multă emoție în ţările din 
jur. Austria nu a acceptat să fie inclusă în vecinătatea în care se aplica 
legea şi Ungaria a trebuit să o scoată din actul normativ. Țările care au 


49 Renate Weber, „Statul înrudit şi minoritățile sale: ce standarde europene sunt 
aplicabile?”, în „Revista Română de Drepturile Omului”, nr.22, 2002, p.31-43. 

criticat cel mai mult Legea Statutului au fost România şi Slovacia. În 
cazul României, ea a determinat un adevărat puseu de tip naționalist. 
Nu doar guvernul român”, ci şi opoziţia politică şi civică a fost un critic 
vehement al Legii Statutuluis!. 

Guvernul slovac a protestat la rândul lui în chestiunea legii. El a 
făcut-o mai puţin gălăgios, dar ferm, şi a cerut să se aibă în vedere că 
efectivitatea tratatului dintre Slovacia şi Ungaria poate fi subminată dacă 
tratatele nu sunt interpretate şi aplicate cu bună credinţă şi în lumina 
principiului de bună vecinătate între state*?. 

Atât guvernul român, cât şi cel slovac şi-au concentrat critica asupra 
caracterului extrateritorial al legii ungare. Conform analizei slovace, „în 
conformitate cu lista de observaţii, toate elementele extrateritoriale ale 
Legii Statutului trebuie eliminate în concordanţă cu dreptul internaţio- 
nal, iar beneficiile şi asistența garantate de către Lege trebuie limitate 
pe teritoriul statului maghiar. Beneficiile şi asistența garantate prin Lege 
vor fi oferite cu consimțământul Slovaciei pe baza înțelegerilor bilate- 
rale incluse în Tratatul din 1995 dintre Republica Ungaria şi Republica 
Slovacia privind relaţiile de bună vecinătate şi cooporare. Beneficiile nu 
pot avea caracter economic şi pot privi numai domeniile lingvistic şi 
cultural pe o bază nediscriminatorie”?. 

Separarea dintre asistența economică şi financiară impune, din pers- 
pectiva celor două guverne, introducerea de facilități comunitare, nu şi 
individuale: „Subvențţiile financiare trebuie oferite numai instituţiilor 
educaţionale în care se predă în limba maghiară, odată obţinut consim- 
țământul statului în cauză, şi nu persoanelor. Beneficiile de transport — 
ca şi facilitățile socio-economice — trebuie acordate numai în conexiune 
explicită cu obiectivele culturale în sensul legii”5%. 

România şi Slovacia au obținut discutarea Legii Statutului de că- 
tre Comisia de la Veneţia. Acest organism a adoptat un raport care a 
putut fi interpretat de toată lumea în favoarea sa. În analiza ei, făcută 
publică la 22 octombrie 2001, Comisia de la Veneţia, deşi recunoaşte 


50 Adrian Năstase, Raluca Miga-Beşteliu, Bogdan Aurescu, Irina Donciu, Protecting 
Minorities in the Future Europe. Between Political Interest and International Law, 
Bucureşti, Monitorul Oficial, 2002, 

51 Singura acţiune care a putut aduce la o masă comună toate partidele politice de 
opoziţie şi marile mişcări civice, în anul 2002, a fost îndreptată împotriva Legii 
Statutului. 

52 „Memorandum. Legal Analysis of the Slovak Rebublic's Comments to the 
Amendments to the Law on Hungarians Living in Neighbouring Countries”, 
Center for Legal Analyses-Kalligram Foundation, Bratislava, December 3, 2002: 
www.ela.sk. 

53 Ibidem. 

54 Ibidem. 

legitimitatea de principiu a demersului Parlamentului de la Budapesta, 
a adus totuşi mai multe critici legii din Ungaria. Ea a apreciat că le- 
gea este compatibilă cu bunele relaţii internaţionale în măsura în care 
tratamentul preferenţial este „garantat persoanelor aparținând minori- 
tăților înrudite în domeniile educaţiei şi culturii, urmăreşte un interes 
legitim de întărire a legăturilor culturale şi este proporțională cu acest 
scop”. În acelaşi timp, Comisia de la Veneţia a ținut să noteze explicit 
că „tratamentul preferenţial nu poate fi acordat” în alte domenii, ceea 
ce intră în conflict cu scopul declarat al Legii ungare: „asigurarea bu- 
năstării maghiarilor care trăiesc în statele vecine, pe pământul lor natal” 
(art.18). 

În anul 2003, atât România, cât şi Slovacia au încheiat protocoale 
cu guvernul ungar pentru aplicarea Legii Statutului. În anul universi- 
tar 2002/2003, 50.000 de aplicaţii au fost completate, cerând asistență 
în domeniul educaţiei. Un număr de 35.000 dintre ele au sosit din Ro- 
mânia56. Până la mijlocul anului 2004, în România s-au emis în total 
485.000 de legitimaţii de maghiar, dintre care 37.500 sunt legitimaţii de 
elevi şi studenţi. Până la 31 decembrie 2003, un număr de 57.847 de 
permise de imigrare în Ungaria au fost eliberate unor cetăţeni români, 
ceea ce reprezintă circa 60% din întreaga migraţie către Ungaria. Din 
cele 8.000 de permise de rezidență permanente, 5.367 au fost eliberate 
pentru cetățeni din România”. 

În concluzie, se poate spune că Legea Statutului are implicaţii so- 
ciale şi politice imprevizibile. Efectul ei asupra migrației şi, mai general, 
asupra etnomobilităţii teritoriale a maghiarilor din țările vecine Ungariei 
la numai trei ani de la adoptare nu poate fi încă evaluats:. 

Dincolo de detaliile privind reacția României şi a altor țări la Le- 
gea Statutului, aplicarea concretă a legii şi efectele posibile asupra mi- 
graţiei şi etnomobilităţii teritoriale a maghiarilor ridică alte întrebări 
importante. Într-adevăr, mobilitatea comunităților minoritare din jurul 
statelor-înrudite poate depinde în mod esenţial de sentimentul de uni- 
tate transfrontalieră a tuturor celor ce fac parte din „națiunea culturală”. 


55 De văzut „The Venice Commission's Report on Preferential Treatment of Na- 
tional Minorities by Their Kin-State”. Varianta românească în „Raport despre 
tratamentul preferenţial al minorităţilor naţionale de către statul înrudit (Rapor- 
tul Comisiei de la Veneţia)”, în „Altera”, IX. 2003, nr.20/21, p.152-176. 

56 András Király, Op. Cit. 

57 Ibidem. 

58 În 2003, doar circa 2% din certificatele de maghiar au fost utilizate în legătură cu 
obținerea de permise de muncă (sursă UDMR). Explicaţia se află în dublul interes, 
al angajatorilor şi angajaţilor, pentru munca la negru. O creştere importantă a 
cererilor pentru certificate de maghiar pare să fi fost determinată de iminenţa 
intrării Ungariei în UE. 

Prin intermediul Legii Statutului, statul ungar „stabileşte relaţii de drept 
public cu maghiarii trăind în țările vecine”. 

Legea reprezintă evident un proiect politic având ca scop mobiliza- 
rea națiunii maghiare în sens larg. „Spiritul național” este pus la baza 
mobilizării maghiarilor de-a lungul Europei Centrale şi de Est. Legea 
introduce în dreptul internațional „națiunea maghiară” în sens etnic, 
punând astfel în pericol logica patriotismului constituțional în țările 
vecineS0. Toate acestea pot influența mobilitatea maghiarilor pe termen 
lung, prin utilizarea mecanismelor specifice ale Legii Statutului. Dar 
influenţele pot fi şi indirecte, şi imprevizibile, urmare a răspândirii ati- 
tudinilor etnocentrice într-o Uniune Europeană în care granițele devin 
din ce în ce mai transparente. 


59 Bakk Miklós, „O lege şi imaginile viitorului”, în „Provincia”, nr.5/2001. 

60 Legea Statutului ridică probleme şi din punctul de vedere al drepturilor omului. 
(De văzut Gabriel Andreescu, „Evoluţii interculturale româno-maghiare în terme- 
nii multiculturalismului normativ. Privatitatea comunitară relativă”, în Revista 
Română de Drepturile Omului no. 21, 2001, p. 22-34.) 

MECANISMELE ETNOMOBILITĂTII 
TERITORIALE LA GERMANII DIN ROMÂNIA 


1. Despre germanii din România 
1.1. Saşii 


Germanii din România sunt urmaşii colonizatorilor din Ungaria şi 
Transilvania. Primii germani au imigrat în zona Banatului şi Satu Mare- 
Oradea spre sfârşitul secolului al XI-lea. Dar aşezarea lor sistematică 
în Transilvania, în valuri regulate şi organizate, se petrece abia de la 
mijlocul veacului al XII-lea, la chemarea regelui Ungariei Géza al II-lea 
(1141-1162), continuând apoi în următoarele două secole. La mijlocul 
secolului al XIV-lea, cele mai multe dintre cele 150 de oraşe din Rega- 
tul Ungariei, inclusiv în Transilvania, aveau o populaţie preponderent 
germană. În particular, enclavele de populaţie germană din Transilvania 
erau aşezate în mediul rural printre românil. 

Deşi numeric majoritatea colonizatorilor erau franconi, saxonii ră- 
mânând minoritari, coloniştii germani au fost treptat identificaţi prin 
numele de Sachsen. Prima mare zonă din Transilvania colonizată în a 
doua jumătate a veacului al XII-lea cu saşi a fost cea din jurul Sibiu- 
lui. Ulterior, coloniştii s-au aşezat în sudul Transilvaniei, Țara Bârsei 
şi regiunea Bistriţei. Imigrarea a asigurat un aport de militari, țărani, 
meşteşugari, negustori, clerici ş.a. Cel puţin de la începutul secolului 
al XIII-lea, saşii s-au bucurat de autonomie administrativă, juridică şi 
ecleziastică?, iar după mijlocul secolului al XIV-lea aveau deja centre 


1 Selectiv, vezi: Thomas Năgler, Românii şi saşii până la 1848 (Relaţii economice, 
sociale şi politice), Sibiu, Edit. Thausib, 1998 (cu o versiune germană în 1999); 
Konrad Giindisch, Siebenbiirgen und die Siebenbiirger Sachsen, Miinchen, Lan- 
gen Müller Verlag, 1998. 

urbane precum Orăştie, Sebeş, Miercurea, Sibiu, Nocrich, Cincu, Rupea, 
Sighişoara, Mediaş, Şeica. 

De la sfârşitul veacului al XIV-lea şi începutul celui următor, saşii 
din Transilvania au devenit o „stare”, cu un statut privilegiat. La mijlocul 
secolului al XV-lea, nobilii maghiari şi fruntaşii secuilor şi ai saşilor au 
încheiat alianţa cunoscută sub numele de Unio Trium Nationum, saşii 
devenind astfel una dintre cele trei „națiuni politice” din Transilvania. 

În 1486 a fost creată Universitatea Săsească (Universitas Saxonum), 
organism administrativ şi de drept, autonom, care cuprindea pe toți 
locuitorii saşi de pe Fundus Regius şi era formată din reprezentanţii 
celor 10 scaune şi ai celor 2 districte. 

Totodată, pe parcursul secolului al XIV-lea s-au organizat primele 
bresle, care au înconjurat oraşele din Transilvania cu ziduri de apărare. 
Unii autori consideră acest sistem defensiv, format din numeroase forti- 
ficaţii orăşeneşti şi cele aproximativ 200 de cetăţi ţărăneşti sau biserici 
fortificate (Rupea, Râşnov, Feldioara, Prejmer, Biertan etc) drept una din 
contribuţiile majore ale saşilor la dezvoltarea culturii din Transilvania’. 

În 1545, saşii din Transilvania au adoptat oficial Reforma luterană. 
În anul 1572, saşii au adoptat confesiunea augsburgică şi au stabilit 
sediul episcopiei luterane din Transilvania la Biertan. Ei aparțin din 
acel moment bisericii de confesiune augustană-luterană. 


1.2. Şvabii 


Şvabii constituie a doua comunitate germană stabilită pe teritoriul 
României, ca urmare a colonizării inaugurate de Habsburgi la sfârşitul 
secolului al XVII-lea şi începutul celui următor. Colonizarea a avut loc 
după alungarea turcilor din Ungaria şi Banat, în urma păcii de la Kar- 
lowitz (1799). În Banat au fost aduşi germani catolici, întrucât aceştia 
asigurau consolidarea regimului austriac la frontiera imperiului. 

Aşezarea şvabilor în Banat s-a făcut în trei valuri: 1) de la 1722 până 
la războiul austro-ruso-turc din 1736-1739, perioadă în care cei circa 
35.000 de şvabi au înființat 53 de comune în jurul localităților Vârşeţ şi 
Biserica Albă; 2) colonizarea începută de împărăteasa Maria Tereza după 
1748, când circa 40.000 de şvabi au întemeiat 30 de comune noi şi au 


2 Primul document privind autonomia este diploma emisă de regele Andrei al 
II-lea, în 1224, cunoscută ca „Bula de aur a saşilor”. 

3 Cf. Sorina Paula Bolovan şi loan Bolovan, „Germanii din România între imigrare 
şi emigrare. Perspectivă istorică”, material prezentat la „Migrationsfragen und 
Minderheitenrechte in Europa”, Internationales Symposium 29-30 März 2004, 


Goethe Institut, Bucharest. 

întărit 17 aşezări existente; 3) alte 45.000 de persoane au fost colonizate 
de împăratul Iosif al II-lea după 1781, înființându-se 14 comune noi şi 
întărindu-se alte 13 sate?. 

Un număr de meşteşugari şi comercianţi germani sunt atestaţi prin 
documente medievale şi în oraşele din Ţara Românească şi Moldova. În 
urma convenției cu Turcia din 1775, Austria a anexat nordul Moldovei 
(Bucovina) şi a încurajat colonizarea germanilor (ca şi a altor grupuri: 
ruteni, slovaci, evrei etc). Până la mijlocul secolului al XIX-lea au fost 
înființate în Bucovina 27 de colonii germane, numărul germanilor din 
provincie ajungând, la sfârşitul veacului al XIX-lea, la circa 60.000 de 
persoane. După încorporarea Basarabiei de către Rusia, în anul 1812, 
noile autorități au promovat colonizarea a noi populaţii. La sfârşitul 
secolului al XIX-lea, pe teritoriul Basarabiei erau estimaţi circa 60.000 
de germani’. 

Colonii germane s-au format şi în Dobrogea, între 1840 şi 1891. Ro- 
mânia a încurajat imigrarea germanilor în Dobrogea după intrarea aces- 
teia în componenţa statului român. La începutul secolului XX, numărul 
germanilor din Dobrogea era de peste 8.0007. 

După 1866, când Carol I de Hohenzollern-Sigmaringen a devenit 
rege al României, alți germani s-au aşezat în Bucureşti. Astfel, înainte 
de primul război mondial numărul germanilor din Bucureşti ajunsese la 
circa 20.000 de persoane. 


2. Situaţia germanilor în perioada interbelică 


După încorporarea Transilvaniei, la sfârşitul primului război mon- 
dial, grupurile etno-lingvistice germane din cadrul României Mari au 
cunoscut o reducere a numărului lor. Recensământul din 1900 indică 


4 Ibidem. Vezi şi I. Haţegan, „Populaţie şi habitat în Banatul secolelor XVIII-XX”, 
în „Acta Musei Napocensis”, XXXII, 1995, nr.2, p.151-187, În general, asupra 
şvabilor, vezi Otto Greffner, Şvabii (germanii) din Banat. O scurtă istorie, Arad, 
s.n., 1994. 

5 C. Ungureanu, „Colonizarea populaţiei germane în Bucovina”, în „Codrul Cos- 
minului”, II, 1996, p.211-229. Vezi şi Mihai Şt. Ceauşu, „Locul şi rolul populaţiei 
germane în viața economico-socială a oraşelor din Bucovina”, în rev. cit., I, 1995, 
p.100-111. 

6 Ion Stratulat, „Coloniile germane din sudul Basarabiei”, în „Tyrageţia”, Chişinău, 
IV-V, 1997, p.235-239. 

7 Asupra acestei comunităţi vezi Ştefan Delureanu, „Comunităţi germane la Pontul 
Euxin”, în „Tomis”, I, 1996, nr.1, p.13; nr.3, p.12-13, 15; Anna-Maria Diana, 
Cecilia Paşca, „Informaţii privind populația germană din Dobrogea”, în „Analele 
Dobrogei”, III, 1997, nr.1, p.99-101. 

prezenţa — pe teritoriul Ardealului, Banatului, Crişanei şi Maramureşu- 
lui — a unui număr de 582.027 germani (11,9% din populaţia totală). 
Dintre aceştia, şvabii bănăţeni erau în număr de 275.662 (28,7% din 
populaţia Banatului); saşii ardeleni erau 233.019 (9,4% în Transilvania 
intracarpatică); şvabii-țipţeri din Crişana-Sătmar-Maramureş înregistrau 
73.346 persoane (11,9%). În Bucovina erau prezenţi 159.486 vorbitori 
de limbă germană (22% din populaţia Bucovinei). Dintre aceştia, circa 
100.000 erau evrei care foloseau limba germană. 

Pentru Basarabia, există date ale recensământului din 1897, autori- 
tățile ruseşti înregistrând 60.026 de germani (3,1%). În Vechiul Regat 
avem datele din 18999. Germanii, cu pondere mai mare în Dobrogea şi 
Bucureşti, erau de circa 15.000 persoane. 

Recensământul din 1930 este primul efectuat pe întregul teritoriu 
al României Mari. Numărul germanilor înregistrat la recensământ a fost 
de 745.421 (4,1% din totalul populaţiei). Dintre aceştia, 543.852 de per- 
soane (9,8% din populaţia regiunii) se aflau în Transilvania’. 

Grupurile etno-lingvistice erau împărţite în modul următor: saşii ar- 
deleni erau în număr de 253.426 (7,9% din populaţia Ardealului). Şvabii 
bănățeni însumau 223.167 de persoane (23,7% din populaţia Banatului). 
Numărul şvabilor-țipţeri din regiunea Crişana-Sătmar-Maramureş era de 
67.259 (4,8%). În celelalte provincii ale României Mari se aflau: 81.089 
de germani în Basarabia (2,8%), 75.533 în Bucovina (8,8%), 32.366 în 
Vechiul Regat, 12.581 în Dobrogea (1,6%). Aşadar, se poate constata un 
declin procentual în Basarabia (de la 3,1% la 2,8%) şi o creştere în 
Bucovina (de la 8% la 8,8%). 

Comparaţiile indică totodată o reducere numerică şi procentuală a 
germanilor transilvăneni în perioada 1900-1930. Dar aceasta este o eva- 
luare globală. În fapt, saşii ardeleni au avut chiar o uşoară creştere de- 
mografică, în timp ce celelalte grupuri germane s-au redus semnificativ. 
Evoluţia este cu atât mai problematică cu cât creşterea naturală a popu- 
laţiei a fost pozitivă, deşi mai redusă decât în cazul altor grupuri etnice. 
Pentru a da o explicaţie, trebuie să distingem două perioade fără multe 


8 Sorina Paula Bolovan şi loan Bolovan, „Consideraţii demografice asupra po- 
pulaţiei germane din Transilvania în sec. XX”, în „Revista Bistriţei”, IX, 1995, 
p.305-312. 

° L. Colescu, Analiza rezultatelor recensământului general al populației Româ- 
niei de la 1899, cu o prefaţă de Sabin Manuilă, Bucureşti, Institutul Central de 
Statistică, 1944. 

10 Cf. Recensământul general al populației României din 29 decembrie 1930, TI, 
publicat de Sabin Manuilă, Bucureşti, Institutul Central de Statistică, 1938, 
p.XXVIII-XIX, 

lucruri în comun una cu alta!!. Mai întâi, perioada de până la 1918, când 
sunt avute în vedere: emigrarea populaţiei din Transilvania, între 1900 
şi primul război mondial, spre America de Nord şi Europa de Vest (în 
special Germania); procesul de maghiarizare până la sfârşitul primului 
război mondial; pierderile germanilor în război, estimate la circa 78.000 
locuitori. 

După prima conflagrație mondială, reducerea numerică a continuat, 
dar la dimensiuni mai reduse: circa 42.000 de germani au emigrat din 
Transilvania de la 1918 până la recensământul din 1930. 

Anii '30 au afectat grav situația comunității germane din România. 
Mulţi din membrii acesteia au adoptat ideologia național-socialistă în 
expansiune în Germania!?. La 6 octombrie 1939, Hitler a declanşat ope- 
rația de aducere în Germania a etnicilor germani din nordul şi estul 
Europei. 

În urma ocupării Basarabiei şi Bucovinei de Nord de către Rusia, 
Germania şi Rusia au semnat, la 5 septembrie 1940, un prim acord pri- 
vind transferul în Germania al germanilor din regiune. La 22 octombrie 
1940 s-a semnat un acord similar între Germania şi România referitor la 
repatrierea germanilor din Bucovina de Sud şi Dobrogea. Circa 210.000 
de germani au părăsit în urma acestor acorduri Bucovina, Basarabia, 
Dobrogea şi Vechiul Regat. 

Începând cu luna iunie 1941, mulți şvabi şi saşi s-au înrolat în Wehr- 
macht. Armata germană începuse invadarea URSS şi tranzita România. 
Convenţia din 12 mai 1943, dintre Germania şi România, a oficializat 
obligativitatea germanilor din România, apți pentru front, de a se în- 
rola în trupele Waffen-SS. Numărul celor intraţi în componența armatei 
germane este estimat la circa 70.000 de germani!*. 

Doar o parte redusă a saşilor şi şvabilor plecaţi spre Est a supraviețuit, 
reîntorcându-se ulterior în România. La dispoziția conducătorilor de la 
Berlin, o parte a germanilor din Transilvania şi Banat a fost evacuată 
pe teritoriul celui de-al Treilea Reich — circa 100.000 de persoane. La 
începutul anului 1945, aproximativ 75.000 de germani din România au 
fost deportaţi în URSS, circa 15-20% dintre ei pierind în lagărele de 
muncălf. 


11 Sorina Paula Bolovan, loan Bolovan, „Germanii din România între imigrare şi 
emigrare. Perspectivă istorică”, citat. 

12 Vezi Vasile Ciobanu, Contribuţii la cunoaşterea istoriei saşilor transilvăneni, 
1918-1944, Sibiu, Edit. Hora, 2001, p.179-219. 

13 Detalii la Dumitru Şandru, „Minoritarii germani din România în anii 1940-1944”, 
în vol. Itinerarii istoriografice, ed. Gabriel Bădărău, Iaşi, Fundaţia Academică 
„A.D. Xenopol”, 1996, p.535-552. 

14 Cf. Hannelore Baier, Deportarea Etnicilor Germani din România în Uniunea 
Sovietică — 1945, Sibiu, Forumul Democrat al Germanilor din România, 1994; D. 

3. Migrarea germanilor din România sub regimul comunist 
şi după anul 1989 


Conform recensământului din anul 1948, între noile frontiere ale 
României se aflau 343.913 etnici germani (2,2%). Saşii ardeleni, şva- 
bii bănăţeni şi sătmăreni reprezentau 5,7% din populaţia regiunii (din 
Ardeal, Banat, Crişana şi Maramureş): 332.066 de persoane. Alţi circa 
12.000 de germani se aflau în nordul Moldovei, Dobrogea şi Bucureşti. 

În anii '50, aproximativ 45.000 de şvabi au fost deportaţi în Bărăgan, 
unde mulţi au murit!5. În acest context, la intervenţia Crucii Roşii din 
Republica Federală Germania, au fost repatriați circa 12.000 de germani. 

Recensământul din anul 1977 a înregistrat 358.732 de germani (1,7% 
din populaţia totală). Dintre aceştia, 347.896 persoane se aflau în Tran- 
silvania (4,6% din populaţia provinciei). Saşii ardeleni înregistraţi erau 
în număr de 176.915, şvabii bănăţeni 119.972, iar cei din Crişana- 
Maramureş 51.009 de persoane. Sporul total în cifre absolute (circa 
15.000 locuitori), arătând o evoluţie mediocră, este rezultatul diferenţei 
dintre creşterea naturală şi procesul de emigrație. Între 1945-1978 au 
emigrat circa 100.000 etnici germani, iar între 1978-1989 au părăsit Ro- 
mânia alți 172.944 de etnici germani, mai ales saşi din Ardeal şi şvabi 
din Banat. În ultimii cinci ani ai regimului comunist, ritmul emigrării 
era de aproximativ 12.000 de persoane anual!f. 

Schimbările de la sfârşitul anului 1989 au permis plecarea masivă 
a germanilor din România, care nu reuşiseră să părăsească țara înainte. 
Circa 60.000 de etnici germani au plecat în 1990, iar alți 15.567 au părăsit 
țara în 1991. În acest context, recensământul din 1992 a mai înregistrat 
doar 119.462 de etnici germani (0,5%): 41.604 saşi în Ardeal; 38.568 
şvabi în Banat; 28.752 şvabi în Crişana-Sătmar; circa 4.460 de germani 
în Bucureşti; 2.400 în judeţul Suceava etc. Conform recensământului 
din anul 2002, în România mai trăiau 60.088 de etnici germani, adică 
0,3% din totalul populaţiei. 


Şandru, „Etnicii germani şi detaşamentul de muncă forțată din România, 1944- 
1946”, în „Arhivele totalitarismului”, III, 1995, nr. 1, p.26-48; Dorin Dărăban, 
„Acţiunea şi cauzele deportării etnicilor germani din România”, în „Sargeţia”, 
1995-1996, 26, nr. 2, p.629-639. 

15 Vezi Smaranda Vultur, Istorie trăită, istorie povestită. Deportarea în Bărăgan, 
Timişoara, Edit. Amacord, 1997; Rafael Cârciov, Lagărul deportării. Pagini din 
gulagul Bărăganului 1951-1956, Timişoara, Edit. Mirton, 1998. 

16 Vezi Anneli Ute Gabanyi, „Exodul germanilor din România: cauze, fapte, conse- 
cinţe”, în „Xenopoliana”, V, 1997, nr.1-4, p.226-236. 

4. Paradigma etnomobilității asupra migrării germanilor din 
România. Perspectiva lui Bénédicte Michalon 


Perspectiva etnomobilităţii este folosită de Bénédicte Michalon în 
studiul său asupra practicilor migratoare ale şvabilor din Transilvania”. 
Autorul se referă la „germanitate” ca sursă de mobilitate. Putem spune 
în acest sens că Michalon asumă explicit paradigma etnomobilităţii. El 
indică ceea ce, în mod specific, constituie factorii principali ai migra- 
ției etnice: a) situația de conflict sau discriminarea etnică (în general) în 
teritoriul de unde se emigrează; b) situaţia din țara unde se imigrează, 
care constituie o sursă de atracție, eventual tot din raţiuni identitare. 
Cel de al treilea element implicat în procesul migraţiei etnice, avut în 
vedere de Michelon, constituie un subiect tipic al cercetărilor asupra 
etnomobilităţii: „stabilirea unei politici migratoare specifice, fondată pe 
etnicitate, pe care o instrumentalizează şi o legitimează pentru a o face 
să apară drept cauză a plecării şi factor de atracţie: etnicitatea devine 
argumentul central al acestui tip de context migrator”18. Care sunt ele- 
mentele pe care cercetătorul le identifică ca reprezentând dimensiuni 
ale mobilităţii germanilor din România? 


4.1, Fluxurile de populație 


Etnomobilitatea teritorială a germanilor din România, în particular 
a saşilor’, a beneficiat de trei tipuri de rețele. Una este „structura reti- 
culară a saşilor dintre România şi Germania”, o rețea de emigrare care 
a fost pusă la punct la sfârşitul celui de-al doilea război mondial şi a 
atins apogeul între anii 1990-199220. O a doua constă în gruparea saşilor 
emigrați care practică mişcarea de dute-vino, între Germania şi locul 
unde s-au născut. Cercetarea pe teren a lui Michalon a demonstrat că 
înainte de anul 1989 aceasta asigura inițierea candidaţilor la emigrare 
asupra procedurilor oficiale, ca şi stabilirea strategiilor de plecare din 
România, legale sau nu. Intermediarii dintre doritorii de emigrare şi cei 
care îi sprijineau în Germania puteau obține retribuții pentru acțiunile 
lor. Circulaţia elitelor săseşti, foarte redusă înainte de 1989 şi în creştere 
importantă după această dată, a permis dezvoltarea unui fenomen nou: 


17 Bénédicte Michalon, „De la politique des Aussiedler à la circulation. Diversifica- 
tion des pratiques migratoires des Saxones de Transylvanie”, în Dana Diminescu 
(ed.), Op. Cit., p.65-97. 

18 Ibidem, p.66. 

19 Există un număr de diferenţe între emigrarea saşilor şi a şvabilor. 

20 Bénédicte Michalon, Op. Cit., p.72. 

revenirea anumitor grupuri de germani în România, în special profesori 
şi preoți, pentru conservarea tradiției germane. 


4.2. Etnicitatea în politica Germaniei 


Primul aspect al acestei mobilități este politica Germaniei, stat care a 
stabilit un ansamblu complex de măsuri față de comunitatea germanilor 
din Europa Centrală şi de Est, precum şi din fosta URSS, concepută — sub 
numele Aussiedler — ca o comunitate unitară, omogenă. Politica Germa- 
niei față de saşi reprezintă numai o componentă a migraţiei populaţiei 
de Aussiedler. 

Germania recunoaşte dreptul celor care aparțin „națiunii culturale” 
de a se stabili definitiv în Germania. Saşii din România care doresc 
să emigreze în „patria mamă” au nevoie de un „ordin de admitere” 
şi îşi păstrează dubla cetăţenie. După 28 iunie 1990, când a fost pro- 
mulgată legea privind acceptarea Aussiedler-ilor, dreptul de stabilire în 
Germania presupune obținerea prealabilă a ordinului, pe baza dosaru- 
lui de imigrare care ajunge la reprezentanţele consulare ale Germaniei 
din România. Dosarul are ca scop „testarea germanităţii” candidaților 
care cer emigrarea. Sunt luate în considerare uzanţa limbii germane în 
familie, participarea la manifestările culturale şi religioase ale minorită- 
ţii germane şi adeziunea la organizaţiile create de aceasta. Consulatele 
Germaniei din România asigură testul de limbă. 

O altă chestiune este cea a eventualei discriminări a candidatului 
care doreşte plecarea din România, sau a strămoşilor săi. Cum minori- 
tatea germană între cele două războaie mondiale şi după 1945 a avut 
un statut special, fiind subiectul unor mobilizări şi presiuni interne şi 
internaționale, un mare număr de familii germane au suportat consecin- 
tele acestei stări de lucru. Este un fapt care merită notat, preluarea în 
definirea identitară a victimizării. 

Dosarul de imigrare conţine referiri la prezenţa pe teritoriul german a 
altor membri de familie. Ideea grupării familiale pune în valoare reţeaua 
de contacte germane în care este implicat candidatul. 

Michalon nota faptul interesant că primirea „ordinului de admitere” 
nu îi împinge automat pe saşii din România să emigreze în Germania. 
Din contră, pe baza acestui document, posesorii intră într-o migraţie 
circulatorie România-Germania-România, care se face uşor şi oferă o 
sumă de avantaje. 


4.3. Forumul Democrat German 


Forumul Democrat German a fost creat în 1990, imediat după revo- 
luţie. În principiu, el reprezintă una dintre asocierile posibile, prin care 

membrii minorităţii germane îşi exprimă opţiunile din interiorul comu- 
nității. Organizațiile minorităților naționale pot concura între ele pentru 
a-şi adjudeca dreptul la reprezentare parlamentară şi de a face parte 
din Consiliul Minorităţilor Naţionale. Prin acest din urmă organism 
(CMN), statul român distribuie banii de la buget destinaţi conservării 
şi promovării identității etnice. În sistemul politico-cultural românesc, 
persoanele aparținând minorităţilor naţionale beneficiază de drepturi 
importante, dar accesul la unele dintre ele se face printr-o liberă compe- 
titie în cadrul comunităţii?!. Aceasta face ca în cadrul unor comunităţi 
minoritare să existe mai multe organizaţii cu intenţii de reprezentare. 

Forumul Democrat German are un statut aparte între celelalte or- 
ganizaţii reprezentative ale minorităţilor naţionale. Întrucât Forumul 
Democrat German (FDG) este perceput de către guvernul german ca un 
partener esenţial de cooperare cu comunitatea germană din România, 
reprezentativitatea lui nu a fost pusă în discuţie de nici o altă organiza- 
ție de germani. Aderarea la FDG a devenit un element important pentru 
susținerea cererii vizând „ordinul de admitere” amintit mai sus. Foru- 
mul este organizaţia care poate intermedia între solicitanţii la imigrare 
şi consulatele germane, depunând la acestea din urmă dosarele primilor, 
pe această filieră fiind tratate mai rapid decât cele care urmează o cale 
clasică. Totodată, saşii sau şvabii care foloseau ca intermediar FDG nu 
aveau nevoie de o invitaţie oficială de la un cetățean german, ceea ce, 
până în 2002, când au fost desființate vizele Schengen pentru România, 
constituia un avantaj considerabil. 

Având în vedere aceste competenţe specifice „recunoscute de către 
guvernul german”, Forumul Democrat German şi-a dezvoltat o structură 
piramidală, capabilă să funcţioneze ca releu identitar. FDG este compus 
din cinci forumuri regionale: Banat, Bucovina, Transilvania de Nord, 
Transilvania, Muntenia şi Moldova, cu filiale în diferite localități. 

De asemenea, Forumul Democrat German este implicat în negocierile 
dintre guvernul german şi cel român. El oferă cadrul instituțional pentru 
diferite proiecte finanţate din Germania sau pentru asistența dată saşilor 
şi şvabilor de către „ţara mamă”. 

În conformitate cu cele spuse mai sus, Forumul Democrat German 
poate fi privit ca o instituţie a etnomobilității germanilor din România. O 
altă organizaţie care a găsit o nişă specifică în domeniul etnomobilității 
este Arca lui Noe. Formată din foşti Aussiedler, Arca lui Noe susţine 


21 Acest principiu a fost valabil până în luna mai 2004, când noua lege a alegerilor 
locale a făcut o gravă discriminare între organizațiile persoanelor care aparțin 
minorităţilor naționale ce au reprezentanţi în Parlament şi celelalte organizaţii 
ale minoritarilor. Actul normativ este atât de dsicriminatoriu încât pare puţin 
probabil ca el să reziste mult timp. 

întoarcerea germanilor în România, cel puţin în forma unei migrații 
circulatorii. Ca urmare, Arca lui Noe promovează în fața autorităților 
germane interesele foştilor emigranţi care revin în România pentru a 
desfăşura aici diferite activități. Un element de prim interes al acestei 
comunităţi este dubla cetăţenie, tolerată de către RFG. 

VI. 


DESTINUL EVREILOR DIN ROMÂNIA - 
FINAL DE ISTORIE! 


1. Emigrarea evreilor din România 


Prin destinul lor, evreii din România îşi împletesc istoria cu cea a 
evreilor europeni. În epoca fanariotă (1711-1821), imigrarea evreilor în 
România fusese încurajată, aşa încât multe localităţi din Moldova au de- 
venit centre urbane tocmai datorită prezenţei masive a acestei populaţii 
încă de la începutul fondării lor. În 1774 cele 1.323 de familii de evrei 
constituiau 8,8% din populaţia Moldovei. În 1845, numărul familiilor de 
evrei în Moldova ajunsese, numai în mediul urban, la cifra de 16.5712. 
În ceea ce priveşte Transilvania, unde evreii nu se puteau stabili decât 
în Alba Tulia, recensământul din 1775 arăta că procentul acestora nu 
reprezenta mai mult de 0,13%. 

În secolul al XIX-lea, evreii formau minorități de zeci de mii de mem- 
bri în fiecare ţară din vestul continentului, în timp ce cea mai mare parte 
a lor trăia în Europa Centrală şi de Est. Însă dacă emanciparea juridică 
a evreilor din Occident a avut loc în jurul anului 1870, în Est procesul 
a întârziat mai multe decenii. În România, această emancipare politico- 
juridică a avut loc prin Constituţia de la 19232. În acelaşi timp, pe durata 


1 Expresia parafrazează un titlu al lui Liviu Rotman: „Evreii din România - final 
de istorie”, cuvânt înainte la vol. Minorităţi etnoculturale. Mărturii documen- 
tare. Evreii din România (1945-1965), ed. Andreea Andreescu, Lucian Nastasă, 
Andreea Varga, Cluj, Centrul de Resurse pentru Diversitate Etnoculturală, 2003, 

„7, 

2 Fan Berindei, „Les Juifs en Moldavie pendant les dernières décennies du 
XVIII2=e siècle et la première moitié du XIX**e siècle”, în vol. Permanences 
et ruptures dans l'Histoire des juifs de Roumanie (XIX-XX siècles), ed. Carol 
Iancu, Montpelier, Université Paul-Valéry, 2004, p.26. 

3 Andrei Roth, Naționalism sau democratism, Târgu Mureş, Pro Europa, 1999, 
p.159. 

secolului al XIX-lea, evreii au trecut de la o ghetoizare autoimpusă la un 
grad semnificativ de integrare“. 

Procentul important al evreilor pe teritoriul României, la sfârşitul 
secolului al XIX-lea, existenţa unui flux continuu de evrei spre interior, 
explică de ce „tema evreiască” a fost foarte prezentă în dezbaterile poli- 
tice şi culturale. Până în 1923 s-a manifestat rezistență faţă de măsurile 
de emancipare a evreilor cerute României de către puterile europene, 
iar antisemitismul era larg răspândit. Iar una din cauzele principale ale 
acestuia l-a constituit faptul că evreii de la noi au manifestat mereu o 
mare forță competitivă pe piața economică şi în profesiunile moderne, 
oferind autohtonilor pretextul refulării tuturor neîmplinirilor şi eşecu- 
rilor sociale. În laşi, de pildă, în 1885, 80% din comercianţi erau evrei, 
în timp ce românii care se ocupau cu această îndeletnicire reprezentau 
doar 16,25%; dintre meseriaşi 68% erau evrei şi doar 25% români; în 
schimb, din cuantumul funcționarilor de stat, românii erau în proporție 
de 91% iar evreii de doar 2,8%5. Nu întâmplător, discursul antisemit a 
evoluat în strânsă legătură cu factorul economic, generând animozități 
şi tensiuni, favorizând practica unei legislații restrictive ce nu şi-a găsit 
rezolvarea decât la finele primului război mondial, aşa cum s-a amintit, 
prin acțiunea conjugată a forurilor internaţionale şi prin adoptarea în 
1923 a Constituţiei ce consfințea noi realităţi. 

Pe acest fundal a început organizarea, încă din 1873, a unor societăți 
evreieşti având ca scop colonizarea în Ereţ Israel. În 1882 se înregistrează 
cel puţin 20 de organizaţii de acest fel. Primii 228 de colonişti au plecat 
din portul Galaţi, cu vaporul Tetis, în luna august 1882. 

Înainte de primul război mondial, comunitatea evreiască din Vechiul 
Regat” număra circa 250.000 de persoane. Aceste mici grupuri de emi- 
granţi, care au continuat să se îndrepte spre Ereț Israel, nu aveau un 
impact numeric asupra comunității evreieşti rămase. La recensământul 
din 1930, pe teritoriul României Mari au fost înregistraţi 756.930 evrei. 


+ Liviu Rotman, „Tradition et Europâanisme dans le monde judâo-roumain a la 
croisée des XIX?" et XX*m* siècles”, în vol. Permanences et ruptures dans 
PHistoire des juifs de Roumanie (XIX-XX siècles), citat, p.109. 

5 Cf. N.A. Alesandrini, Studiu statistic asupra populaţiunii din 1885 şi asupra 
mişcării populațiunii din anii 1880-1885 din judeţul Iaşi, laşi, Tip.H. Goldner, 
1886, p.16-20. 

6 Vezi Carol Iancu, L'6mancipation des Juifs de Roumanie (1913-1919), Montpel- 
lier, CREJH, 1992. 

7 Adică Muntenia şi Moldova, fără Basarabia şi Bucovina. 

Tabloul VI.1: Numărul de evrei din România 
An Număr de evrei Procent % 


1859 130.000 2,9 
1877 216.304 4,3 
1882 265.000 5,3 
1894 243.233 4,4 
1899 269.015 4,5 
1912 239.967 3,3 
1930 756.930 4,2 
1941 375.422 2,2 
1942 295.084 1,8 


1945 355.972 2,1 


Tabloul VI.1 oferă o imagine mai detaliată asupra evoluției numărului 
de evrei din România între 1859 şi 19458. 

Emigrarea evreilor la începutul secolului XX a avut ca motor princi- 
pal mişcarea sionistă. În România au existat curentele întregului spectru 
sionist. De la 23 martie 1924 a funcționat şi o secție a Uniunii Mondiale 
a Femeilor Evreice, care sprijinea emigrarea. Unele organizații sioniste 
făceau propagandă pentru colonizarea Palestinei, altele colectau bani în 
acest scop. Emigrarea spre Palestina a rămas însă destul de redusă până 
la al doilea război mondial. Conform datelor Biroului de Statistică Is- 
raelian, între 1919 şi 1923 în Palestina au intrat 1.404 de evrei originari 
din România; între 1924-1931 un număr de 4.063; între 1932-1938 cifra 
a ajuns la 10.5389. 

În perioada interbelică, emigrarea s-a desfăşurat în condițiile unor 
accentuate manifestări antisemite!0. Acestea din urmă au făcut parte din 


8 Radu Ioanid, „Les Juifs roumains sous administration Antonescu: statistiques”, 
în Carol Iancu (ed.), Permanences et ruptures dans I'Histoire des juifs de Rou- 
manie (XIX-XX siècles), Université Paul-Valéry, Montpelier, 2004, p.206. 

Cf. Carol Bines, Din istoria emigrărilor în Israel. 1882-1995, Bucureşti, Edit. 
Hasefer, 1998, p.91. 

Este totuşi important să se noteze că perioada interbelică este departe de a fi uni- 
tară în ce priveşte atitudinea față de evrei. Cum notează Radu Ioanid: „Într-un 
anumit sens, perioada imediat următoare, între 1923 şi 1937, reprezintă o epocă 
de aur pentru evreii din România, cel puțin din punctul de vedere al drepturilor 
omului. La mijlocul anilor '30 însă, s-au ivit primele semne de tensiune odată 
cu apariția unor mişcări naționaliste precum Liga Apărării Naţional-Creştine 
(LANC) şi Garda de Fier”. (Radu Ioanid, Răscumpărarea evreilor. Istoria acor- 
durilor secrete dintre România şi Israel, laşi, Edit. Polirom, 2005, p.39). Vezi şi 


o 


10 

arsenalul partidelor de extremă dreaptă, unele dintre ele, precum Garda 
de Fier, promovând unul din principalele curente politice ale perioadei. 


2. Etnomobilitatea teritorială a evreilor din România după 
al doilea război mondial 


Al doilea război mondial avea să schimbe în totalitate datele demo- 
grafice şi destinul populaţiei evreieşti care locuia pe teritoriul României. 
Unele estimări din luna aprilie 1941, privind numărul evreilor aflați 
sub jurisdicția autorităţilor de la Bucureşti, deci fără nord-vestul Tran- 
silvaniei, Basarabiei şi Bucovinei, ocupate anterior, indică 314.930 de 
evrei!!. În 1946, pe teritoriul întregii Românii antebelice, aşadar inclu- 
zând regiunile enumerate mai sus, cifrele estimate variază între 350.000 
şi 428.00012. Diferenţa este dată de cei care pieriseră în Holocaust, iar 
un număr mai mic reuşise să se refugieze în afara continentului’. Între 
1939 şi 1945, numărul evreilor români emigraţi a ajuns la 25.100. 

Părăsirea țării în împrejurările dure ale războiului s-a făcut în condi- 
ţii excepţionale, uneori cu sprijinul Societăţii Naţionale de Cruce Roşie 
şi a Crucii Roşii Internaţionale. În perioada 1945-1947, migraţia a fost 
încurajată de politica URSS şi de organizaţiile evreieşti care s-au aliniat 
acesteia, de organizaţii precum The American Jewish Joint Distribution 
Committee sau cele sioniste având baza în Palestina. Majoritatea plecă- 
rilor aveau loc însă ilegal, pe mare sau prin Iugoslavia. Este unul din 


Carol Iancu, Les juifs en Roumanie, 1919-1938. De l'émancipation à la margina- 
lisation, preface de Pierre Guiral, postface de Gerard Nahon, Paris, Edit. Peeters, 
1996. 

Lucian Nastasă, „Studiu introductiv”, în vol. Minorităţi etnoculturale. Mărturii 
documentare. Evreii din România (1945-1965), citat. Cifra folosită de Nastasă 
este mai redusă decât cea dată mai sus de către Radu Ioanid (Op. Cit.). 

Liviu Rotman, „Romanian Jewry. The First Decade after the Holocaust”, în vol. 
The Tragedy of Romanian Jewry, ed. Randolph L. Braham, New York, Columbia 
University Press, 1994, p.287-288. 

Dintre aceştia, evreii din Transilvania au făcut parte din contingentul celor 
430.000 care au fost deportaţi de serviciile lui Eichmann, de pe teritoriul aflat 
sub jurisdicţia Ungariei în anul 1944. Radu Ioanid susţine următoarele: „Cel pu- 
ţin 250.000 de evrei şi-au găsit moartea sub jurisdicția românească, asasinați la 
ordinele autorităţilor (centrale sau locale), uneori în colaborare cu germanii, de- 
seori fără concursul lor” (Radu Ioanid, Op. Cit., p.215). Mai nou, Raportul final al 
Comisiei Internaţionale de Studiu al Holocaustui (noiembrie 11, 2004, sub tipar) 
indică cifre între 250.000 şi 380.000 de victime. Istorici români, precum Dinu 
C. Giurescu şi Florin Constantiniu, dau cifre mai mici, oricum, peste 100.000 de 
morţi. 


11 

motivele care au determinat înăsprirea pedepselor pentru trecerea ile- 
gală a frontierei, în anul 1948. 

Între 1945 şi 1947, atitudinea evreilor față de emigrare a fost domi- 
nată de două tendinţe opuse. Pe de o parte, trauma războiului, atitudi- 
nile antisemite ale unei părți din populaţie, privaţiunile economice şi 
speranţa într-o viaţă trăită în siguranță concurau pentru părăsirea țării. 
Propaganda sionistă se făcea fără oprelişti. 

Pe de altă parte, majoritatea evreilor se gândeau la revenirea la nor- 
malitate, la recăpătarea proprietăţilor, la ascensiunea socială!*. Primele 
măsuri luate imediat după căderea regimului antonescian îndreptățeau 
aceste aşteptări. Au reapărut organizaţii ale evreilor!5, au fost luate mă- 
suri în favoarea acestora, au fost create şcoli şi au fost deschise biblioteci, 
se publicau periodice evreieşti etc16. Toate acestea explică de ce, în pri- 
mii ani ai regimului comunist, plecarea evreilor din România a fost un 
fenomen rar şi a avut mai ales un caracter clandestin. Din a doua parte a 
anului 1947, emigrarea s-a făcut pe bază de paşapoarte colective. În lu- 
nile august-septembrie 1947 au plecat câteva mii de persoane organizate 
în 13 grupuri”. 

În timp însă, politica regimului comunist a vizat asimilarea evrei- 
lor, suprimarea vieţii lor religioase. Dar mai ales legislaţia care a anulat 
începând cu 1948 principiile economiei libere şi naţionalizarea a fost 
resimțită de către marea masă a evreilor ca o lovitură. După înființarea 
statului Israel în 1948, Partidul Muncitoresc Român a lansat o puternică 
campanie antisionistă şi împotriva emigrării, folosind ca una dintre por- 
tavoci Comitetul Democratic Evreiesc. 

În aceste condiţii, dorinţa evreilor de a părăsi România a devenit, 
după unii autori, obsesivă. Reprezentanţa Israelului la Bucureşti făcea 
demersurile pentru evreii care puteau pleca numai pe bază de paşaport 
individual!8. Solicitanţii îşi pierdeau în general slujba şi plecau după 
luni de zile de aşteptare, dar dorinţa plecării s-a manifestat în masă. 


14 Lucian Nastasă, Op. Cit., p.37. 

15 Comitetul Democratic Evreiesc, sprijinit de comunişti, a ajuns să le domine pe 
toate celelalte. 

16 Au apărut un număr de 85 şcoli elementare, 15 şcoli medii, 56 şcoli religioase, 
o presă care cuprindea 13 publicaţii în limba română, una în idiş, una maghiară 
şi una bilingvă. (Lucian Nastasă, Op. Cit., p.28) 

17 Ibidem, p.38. 

18 Volumul lui Radu Ioanid privind „răscumpărarea evreilor” oferă informaţii bo- 
gate privind acţiunile Israelului pe lângă autorităţile române — inclusiv trimiterea 
în România a lui Zalman Rabinsohn, fratele Anei Pauker, care i-a făcut acesteia 
o primă vizită în luna noiembrie 1949 (Radu Ioanid, Op. Cit., p.84; vezi şi Robert 
Levy, Gloria şi decăderea Anei Pauker, trad. Cristina Pupeza şi Ioana Gagea, Iaşi, 
Edit. Polirom, 2002, p.144-159). 

Între luna mai 1948 şi sfârşitul anului 1951, au plecat spre Israel, din 
România, 116.500 de evrei!?. 

Campania lansată în anul 1952, în întreg lagărul socialist, în jurul 
„procesului Slansky”, i-a prezentat pe evrei ca potenţiali spioni ai sio- 
nismului internațional. Unul dintre efecte a fost sistarea emigrărilor. În 
1952, din România au mai putut pleca 3.800 evrei, iar între 1953-1957 
doar alți 1.800. În 1958, emigrarea a fost relansată, deşi sistată periodic 
de puseuri anti-sioniste. 

O schimbare importantă a situaţiei comunității evreilor au adus-o 
înțelegerile dintre regimul de la Bucureşti şi cel de la Tel Aviv, din anii 
‘60. România accepta plecarea unui contigent anual în schimbul unor 
avantaje economice. În perioada 1958-1966 au plecat spre Israel 106.200 
de evrei, iar între 1967-1974 alți 18.800. Aşa se face că recensământul 
din anul 1977 mai înregistra doar 24.667 de evrei. 

Un important impact asupra emigrării evreilor l-a avut amendamen- 
tul Jackson-Vanik. Acesta condiționa Clauza Națiunii celei mai Favori- 
zate (CNF) de atitudinea autorităților din ţara candidată la acest statut 
față de emigrare. România a primit statutul de CNF prima dată în 1974, 
acesta fiind reînnoit în fiecare an, până în 1988. În aceste împrejurări, în- 
tre 1975-1989 au plecat spre Israel alți 21.800 de evrei?0. În toată această 
perioadă s-a practicat vinderea evreilor „bucată cu bucată” către guver- 
nul de la Tel Aviv”. 

Plecarea evreilor din România s-a făcut începând cu anii '60 şi sub 
presiunea schimbărilor ideologice care au înlocuit frazeologia interna- 
ționalistă cu forme din ce în ce mai fățişe de naționalism, devenit politică 
oficială odată cu venirea lui Nicolae Ceauşescu la putere, în anul 1965. 
Naţional-comunismul lui Ceauşescu nu s-a manifestat numai la nivel 
discursiv. Regimul a luat măsuri, niciodată făcute publice, ca cetăţenii 
de altă origine decât cea română să aibă acces la posturi de conducere în 
instituții doar în mod excepțional. Începând cu anii '70, restricții au fost 
impuse evreilor şi în privinţa altor forme de promovare socială, precum 
accesul la doctorate ori în anumite sectoare de cercetare ştiinţifică. 

Marginalizarea membrilor comunităţii evreieşti, care la începutul 
anilor '50 avusese o bună reprezentare în conducerea partidului şi a sin- 
dicatelor comuniste??, împreună cu înrăutățirea generală a situației din 


19 Carol Bines, Op. Cit., p.94. 

20 Ibidem. 

21 Vezi analiza practic exhaustivă a lui Radu Ioanid, Răscumpărarea evreilor. Istoria 
acordurilor secrete dintre România şi Israel, citat. 

22 Spre exemplu, în Constanţa, în 1952, evreii erau în proporție de 50% şefi de 
sectoare, şi 30,76% în conducerea şcolilor centrale de partid (cf. Lucian Nastasă, 
Op. Cit., p.26). 

Tabloul VI.2: Situaţia emigrării evreilor din România între 1948 şi 1989 


Anul Numărul Anul Numărul 
de de 
emigranți emigranți 

15 Mai 1948-1949 31.274 1970 5.614 
1950 47.071 1971 1.861 
1951 40.625 1972 3.005 
1952 3.712 1973 4.123 
1953 61 1974 3.729 
1954 53 1975 2.393 
1955 235 1976 2.223 
1956 714 1977 1.501 
1957 594 1978 1.223 
1958 8.954 1979 1.113 
1959 8.360 1980 1.241 
1960 9.321 1981 1.179 
1961 21.269 1982 1.720 
1962 9.878 1983 1.340 
1963 13.243 1984 2.010 
1964 25.926 1985 1.374 
1965 10.949 1986 1.348 
1966 3.467 1987 1.673 
1967 779 1988 1.473 
1968 226 1989 1.499 
1969 1.754 


România a dus la diminuarea drastică a numărului evreilor în toată pe- 
rioada regimului comunist2%. Cea mai mare parte a plecat spre Israel, alții 
s-au îndreptat spre America de Nord, Europa Occidentală sau America 
de Sud?f. 


23 Liviu Rotman ia în considerare trei factori a ceea ce a fost numit aici etnomobili- 
tatea teritorială a evreilor din România: a) capitolul românesc al Holocaustului; 
b) apariţia statului Israel în 1948, ca năzuinţă a poporului evreu spre un cămin 
naţional; c) schimbările sociale determinate de instaurarea regimului comunist 
(Liviu Rotman, „Evreii din România — final de istorie”, în vol. Minorităţi etno- 
culturale. Mărturii documentare. Evreii din România (1945-1965), citat, p.7-8). 

24 Circa 80.000 s-au îndreptat spre alte țări decât Israelul (cf. Hary Kuller, Opt studii 
despre istoria evreilor în România, Bucureşti, Edit. Hasefer, 1997). 

O sinteză asupra situației emigrării din România între 1948 şi 1989 
poate fi găsită în Tabloul VI.2, care apare în importanta carte a lui Radu 
Ioanid privitoare la răscumpărarea evreilor?5. 


3. Evoluţiile după 1990: antisemitismul fără evrei 


Recensământul din anul 1992 dădea cifra de 8.955 de evrei, sub 
0,04% din populaţia ţării, iar conform recensământului din 2002 nu- 
mărul ajunsese la 5.87076. Populaţia rămasă este într-o proporţie co- 
vârşitoare în vârstă şi foarte în vârstă, ca urmare incapabilă să asigure 
menținerea demografică a acestei comunităţi. Se poate spune în acest 
sens că populaţia evreiască din România este pe cale de extincţie. 

Mai are sens, în acest caz, să mai vorbim despre mobilitatea etnică 
şi problemele de etnomobilitate teritorială în legătură cu evreii din Ro- 
mânia? Poate fi mobilitate acolo unde subiectul mobil nu mai există? 

Aş spune că tema de mai sus pune în discuţie atmosfera care în- 
conjoară pe membrii acestei comunități. Ea produce diferite atitudini 
între numeroşii evrei proveniți din România, care au proiecte pesonale 
sau de grup față de țara lor de origine. Subiectul atinge deci chestiunea 
antisemitismului în România. 

În ciuda diminuării numărului lor până spre dispariție, tema evreilor 
în general şi a comunității evreilor din România în particular a constituit 
unul dintre subiectele foarte dezbătute ale vieții politice şi culturale din 
România postdecembristă. La sfârşitul anilor '90, circa 28 de organizaţii, 
asociaţii ori diverse nuclee clandestine cu caracter extremist de dreapta 
foloseau o retorică într-un fel sau altul antisemită?7. Nu mai puţin de 12 
fundații şi asociaţii erau constituite din adepți ai legionarismului, miş- 
care politică responsabilă pentru acțiuni criminale împotriva evreilor 
între cele două războaie mondiale. 

Reviste antisemite apar sub forma unor periodice scrise şi pe Inter- 
net28. Un alt fenomen relevant este cultul Mareşalului Ion Antonescu, 
responsabil pentru moartea a sute de mii de evrei pe care i-a deportat 


25 De văzut Radu Ioanid, Op. Cit., p.203-204. 

26 Totuşi, liderii comunității asigură că numărul evreilor depăşeşte cifra de 8.000. 

27 Gabriel Andreescu, Extremismul de dreapta în România, Cluj, Centrul de Resurse 
pentru Diversitate Etnoculturală, Cluj, 2003. 

28 Între revistele tipic legionare apărute în România imediat după 1989 se numără 
Gazeta de Vest, Gazeta Gospodarilor, Lumea Satelor, Puncte Cardinale, Perma- 
nente, Măiastra, Sfarmă Piatră, Scutul, Curierul informativ al partidului „Pentru 
Patrie” ş.a. 

în Transnistria în timpul celui de-al doilea război mondial?%. Aproape 
toate organizaţiile de extremă dreaptă recunosc cultul Mareşalului Ion 
Antonescu, iar unele, precum Liga Mareşal Antonescu, sunt dedicate 
susținerii memoriei acestuia. 

O organizaţie vizibilă la începutul anilor 2000, care îşi asumă ideo- 
logia antisemită, este Noua Dreaptă, ale cărei afişe se găseau răspândite 
pe străzile Capitalei, ale altor mari oraşe şi prin Universităţi. Dar cea mai 
importantă formaţiune care a folosit antisemitismul pentru ascensiunea 
sa în viața politică este Partidul România Mare“. Această formaţiune po- 
litică a făcut parte din coaliția care a condus România între 1992-1996 
şi a fost cel mai important partid de opoziţie după anul 2000*1. 

Această propagandă a dus la adoptarea, după anul 2000, a unei le- 
gislaţii împotriva antisemitismului, aplicată însă mai curând arbitrar*?2. 
Reprezentanţi ai autorităților publice au condamnat, la rândul lor, mani- 
festările antisemite. Legitimitatea sprijinului primit din afara graniţelor 
de către comunitatea evreiască nu a fost niciodată contestată, cum s-a 
întâmplat în cazul maghiarilor. Aportul internaţional ajută evreii din 
România să aibă o prezenţă culturală extrem de vie, în ciuda numărului 
lor mic. Nici o altă comunitate nu s-a bucurat, din partea autorităților 
române, de accesul la arhivele care privesc trecutul propriu, aşa cum 
s-a întâmplat cu comunitatea evreiască, prin organizaţiile care îi apără 
interesele. 

Dar fenomenul numit „antisemitism fără evrei” a marcat atmosfera 
politică şi culturală din cei 15 ani de evoluţie ai regimului democratic 
din România. El a creat o presiune asupra puţinilor evrei rămaşi şi a 


29 Vezi Radu Ioanid, Evreii sub regimul Antonescu, Bucureşti, Edit. Hasefer, 1997; 
Carol Iancu, La Shoah en Roumanie. Les Juifs sous le régime d'Antonescu (1940- 
1944). Documents diplomatiques français inédits, Montpellier, Université Paul 
Valery, 1998; Lya Benjamin, Prigoană şi rezistenţă în istoria evreilor din România, 
1940-1944, Bucureşti, Edit. Hasefer, 2001 (Lya Benjamin coordonând totodată o 
masivă colecţie de documente pe această temă). 

Înaintea alegerilor din anul 2004, liderul PRM, Corneliu Vadim Tudor, anunţase 
renunţarea la atitudinile antisemite. Aşa cum s-a confirmat, trecerea în tabăra 
filosemită a fost doar retorică şi conjuncturală. 

31 Conform unui sondaj realizat de INSOMAR între 17-22 iunie 2005, pentru PRM 
mai vota 10,4% din populaţie („Popularii nepopulari”, în „Ziua”, 4 iulie 2005). 
Ordonanţa 31/2002 privind organizaţiile şi simbolurile cu caracter fascist, rasist 
sau xenofob, ale cărei prevederi au fost introduse în Codul penal. Această le- 
gislaţie a luat o formă radicală, motiv pentru care anumite prevederi ale sale au 
fost considerate excesive şi criticate (Vezi „Necesitatea amendării Ordonanţei de 
urgenţă nr. 31 privind organizațiile şi simbolurile cu caracter fascist, rasist sau 
xenofob”, în „Revista Română de Drepturile Omului”, nr. 23/2002, p.8-20). 

De văzut în particular cercetările făcute în arhivele româneşti de Muzeul Holo- 
caustului din Washington. 

„exportat” imaginea unei țări neospitaliere față de această comunitate. 
Faptul a contracarat parţial interesul evreilor de a veni în România pen- 
tru afaceri, turism, activism cultural. A afectat astfel „resursa” pe care 
o reprezintă emigrarea, între 1949 şi 1995, numai spre Israel, a circa 
272.300 de evrei de origine română. 

ROMII: „VISIBLES, MAIS PEU NOMBREUX” 


„Visibles, mais peu nombreux” este titlul unui volum coordonat de 
către Dana Diminescu, privitor la migrația românilor în Occident!. Deşi 
cercetătoarea se referă în general la „Mişcarea clandestinilor şi prepon- 
derența romilor în contingentul refugiaților „români”, filierele mafiot şi 
cei care exploatează minorii, persoanele cu handicap şi prostituatele”?, 
care domină percepţia publică cu privire la migraţia română, formula 
descrie perfect cazul migrării romilor. Puţini străini sunt atât de vizibili 
în oraşele europene ca zecile de mii de romi a căror culoare, port şi 
comportament îi disting net de ceilalți locuitori. Este relevant că aceste 
imagini „pun în umbră fluxul celor care, „numeroşi şi anonimi”, sunt 
din ce în ce mai mulţi pe pieţele europene ale forţei de muncă”?. 

Există cel puţin trei elemente care explică semnificativa etnomobili- 
tate a romilor. Una ţine de sărăcia acestei comunităţi, la care se adaugă 
atitudinea în general ostilă a populaţiei. Astfel, România funcționează 
ca un pol repulsiv pentru romi. Un al doilea element este tradiția mo- 
bilității interne, care constituie un factor important al disponibilității 
pentru migrarea externă“. Al treilea element, dintre cele mai specifice 
pentru etnomobilitatea teritorială a romilor, este vizibilitatea, deoarece 
ea are consecinţe substanţiale asupra condiţiilor migraţiei. 


1 Visibles, mais peu nombreux. Les circouites migratoires roumaines, ed. Dana 
Diminescu, Paris, Editions de la Maison des Sciences de Homme, 2003. 

2 Ibidem, p.1. 

3 Ibidem. 

1 Existenţa unei puternice legături între mobilitatea internă şi cea externă a fost 
demonstrată de către Dumitru Sandu, „Cultura şi experiența de migraţie în satele 
României”, în „Sociologie Românească”, nr. 3/2004. 

1. Tiganii în istoria României 


Ţiganii sunt nomazi de origine indiană veniţi în Ţările Române pe 
ruta balcanică, nu mai devreme de secolul al XIV-lea”. Primele ates- 
tări demonstrează că țiganii au fost de la început robi. În societatea 
medievală românească, dar şi mai târziu, ei au fost tratați ca persoane 
inferioare. Atunci când au fost sedentarizaţi — mai ales în Transilvania, 
sub administraţia habsburgică — au fost obligaţi să trăiască la marginea 
oraşelor. 

Sursele istorice disponibile pentru veacurile XVIII-XIX atestă că ți- 
ganii erau diferențiați pe meserii, care se moşteneau din generaţie în 
generaţie. Ţiganii se împărțeau (şi se împart şi astăzi) în „bresle natu- 
rale”6. De aici şi denumirea: fierari, lăcătuşi, cuţitari, căldărari, aurari, 
morari ş.a.m.d.” Erau organizaţi în cete ţigăneşti, iar acestea aveau auto- 
nomie. În ce priveşte îndeletnicirile agricole, ele sunt mai noi, neavând 
niciodată un rol însemnat. 

Ocupațiile meşteşugăreşti au dat țiganilor posibilitatea să-şi conti- 
nue modul de viață nomad. Datorită faptului că în Ţările Române po- 
pulaţia nu era numeroasă iar pământul nu a lipsit, nomadismul nu a 
generat conflicte cu restul populaţiei. 

În România, robia ţiganilor a fost abolită abia la mijlocul secolului 
al XIX-lea. Legile de dezrobire nu au luat însă măsuri de sedentarizare. 
Dar la sfârşitul veacului al XIX-lea, ţiganii au început să pătrundă din 
ce în ce mai mult în oraşe, unde au cumpărat case. În urma Legii de 
împroprietărire din 1864, unii au devenit proprietari agricoli. Totuşi, 
nomadismul a rămas în continuare important. 

În ce priveşte numărul țiganilor, există mai multe aproximaţii. Félix 
Colson indică, pentru anul 1838, 139.255 ţigani în Moldova (9,81% 
din ansamblul populaţiei) şi 119.910 (5%) în Țara Românească. După 
dezrobire, grupuri de țigani au emigrat în ţările vecine. Un al doilea val 
de emigrație a avut loc între 1905 şi 1913, cei plecaţi îndreptându-se 
în special spre America, Anglia şi Franţa. La recensământul din 1930, 
262.501 persoane (1,5% din populaţia totală) şi-a declarat identitatea 
de ţigan. Dintre aceştia, 101.015 vorbeau limba maternă. Aproape toți 


5 Achim, Viorel, Țiganii în istoria României, Bucureşti, Edit. Enciclopedică, 1998, 
p.25. 

6 Ibidem, p.48. 

7 Vasile Burtea, Rromii în sincronia şi diacronia populațiilor de contact, Bucureşti, 
Edit. Lumina Lex, 2002. 

8 Apud Viorel Achim, Op. Cit., p.82. 

cercetătorii susțin că numărul real al țiganilor era mult mai mare, lon 
Chelcea evaluându-l la circa 525.000°. 

Perioada interbelică este considerată una de progres pentru statu- 
tul țiganilor!0. Tot atunci începe organizarea ţiganilor şi un proces de 
integrare în societatea românească. În timpul celui de-al doilea război 
mondial, circa 25.000 de ţigani au fost deportaţi în Transnistria, mulți 
dintre ei pierzându-şi viața datorită condiţiilor inumanel!. 

Odată cu instaurarea regimului comunist, țiganii au fost angajați — 
pentru prima dată — în aparatul de partid, de poliție şi în armată. În 
anii '60 s-a declanşat şi procesul de sedentarizare a ţiganilor nomazi. 
Dar abia la sfârşitul anilor '70 procesul a început să aibă efecte generale. 
Mutarea, deseori forțată, a familiilor de ţigani i-a facut pe mulţi dintre 
ei să se rupă de viața comunitară. Ocupațiile tradiționale au fost şi ele 
abandonate treptat. O parte dintre țigani au fost integrați ori asimilați în 
cadrul populaţiei majoritare. 


2. Presiunea socială pentru căutarea de resurse externe 


Lunga istorie de marginalitate a romilor se regăseşte în statutul lor 
social actual. Poziţia marginală a romilor în societatea românească şi 
magnitudinea discriminării împotriva acestei comunități sunt elocvent 
sintetizate prin următoarele date!7: în 1997, rata sărăciei printre romi era 
de 79%, comparată cu valoarea naţională de 31%15; procentul de anal- 
fabetism era de 44% printre bărbaţi şi 59% printre femei!1. Un procent 
de 5% dintre romii din România nu aveau certificat de naştere, în timp 
ce unui procent de 4% le lipsea cartea de identitate!5. 

Studiile concordă cu privire la înaltul grad de ostilitate îndreptat îm- 
potriva romilor. Conform unui sondaj din luna septembrie 2003, 65,9% 


° Ion Chelcea, Tiganii din România. Monografie etnografică, Bucureşti, 1944. 

10 Vezi Lucian Nastasă, „Studiu introductiv” la vol. Minorităţi etnoculturale. Mărtu- 
rii documentare. Tiganii din România (1919-1944), ed. Lucian Nastasă şi Andrea 
Varga, Cluj, Centrul de Resurse pentru Diversitate Etnoculturală, 2001, p.15-17. 

11 Ibidem, p.18-24. 

12 Luate premeditat de la mijlocul perioadei postcomuniste. 

13 Populaţia Roma. Situaţia socio-economică şi coordonatele unui program de sus- 
tinere, coord. Elena Zamfir şi Cătălin Zamfir, Bucureşti, Centrul de Informare si 
Documentare Economică, 1993. 

14 Tiganii între ignorare şi îngrijorare, coord. Elena Zamfir şi Cătălin Zamfir, Bucu- 
reşti, Edit. Alternative, 1993, p.93. 

15 Cf. Zoon Ina, On the Margins. Roma and Public Services in Romania, Bulgaria 
and Macedonia, New York, Open Society Institute, 2001. 


81 


Gabriel Andreescu: Schimbări în harta etnică a României 


din întreaga populaţie este de părere că romii nu ar trebui lăsaţi să cir- 
cule în străinătate, în timp ce 47,3% susțin acţiuni de limitare a creşterii 
numerice a comunităţii; 35,8% dintre cetăţenii României consideră că 
romii ar trebui să trăiască separat de restul societăţii !6. 

După schimbările din anul 1989, romii au fost primii disponibili- 
zaţi, şi masiv. Mulţi dintre foştii angajaţi romi nu au ştiut să facă apel 
la sistemul asigurărilor sociale şi nu au putut beneficia de ele. Totodată, 
prevederile şi modul de aplicare a Legii nr. 18/1990 a fondului funciar 
i-a discriminat grav. Deşi un mare număr de romi îşi desfăşuraseră ac- 
tivitatea în agricultură, ei nu au beneficiat de constituirea dreptului de 
proprietate asupra terenului agricol. În acest fel, după 1989, accesul lor 
la resurse a fost drastic limitat, afectând posibilităţile de întreţinere şi 
existenţă a familiilor de romi!7. 

La începutul anilor ‘90, romii au fost complet ignoraţi de către guver- 
nele ajunse la putere. Până după alegerile din 1996, când instanţele au 
decis să pedepsească persoanele responsabile pentru violențele etnice 
de la Hădăreni, atacurile împotriva comunităţilor de romi s-au bucurat 
de impunitatel&. 

Această atitudine s-a schimbat într-o oarecare măsură după anul 
1997. Romii au devenit un subiect al dezbaterilor politice în principal 
datorită preocupării arătate de organismele internaționale (EU, OSCE, 
Consiliul Europei). Autorităţile române par să fi fost trezite datorită di- 
mensiunii externe a problematicii romilor. Oficiul Naţional pentru Romi 
a fost creat în anul 1998, iar elaborarea unei „Strategii de îmbunătă- 
țire a situației romilor” a început în anul următor. Documentul a fost 
adoptat de abia în luna aprilie 2001 prin Hotărârea Guvernamentală nr. 
430/2001. La data de 31 iulie 2002, guvernul a adoptat Planul Naţio- 
nal împotriva săraciei şi pentru incluziunea socială, care a recunoscut 
disparitățile de ordin economic şi educaţional dintre diferitele grupuri 
sociale, între care cel al romilor, ca şi necesitatea de a face din grupu- 
rile defavorizate subiectul unor politici afirmative. Comunitatea romă a 
devenit şi beneficiara unor programe finanțate de Uniunea Europeană şi 
de Banca Mondială. 


16 Intoleranţă, discriminare, autoritarism în opinia publică, Institutul pentru Poli- 
tici Publice, Bucureşti, 2003, www.ipp.ro. 

17 Vasile Burtea, Op. Cit. 

18 Vezi Poliția şi comunitățile multiculturale din România. Prevenirea şi gestio- 
narea conflictelor la nivelul comunităților multiculturale, ed. Gábor Ádám şi 
Ioaneta Vintileanu, Cluj, Centrul de Resurse pentru Diversitate Etnoculturală, 
2003. 

În anul 2004, reprezentanţi ai diferitelor guverne, preşedintele Băn- 
cii Mondiale, marele finanţator George Soros şi organizaţii neguverna- 
mentale au discutat la Budapesta tema „Populaţia Roma într-o Europă 
extinsă: provocări pentru viitor”. Studiul prezentat cu acest prilej de 
Banca Mondială arăta că rata mortalităţii infantile la romi este dublă 
față de a celorlalte comunități etnoculturale; speranţa de viață este cu 
15 ani mai mică; sărăcia este de 10 ori mai mare decât media în regiu- 
nea Europei de Est şi a Balcanilor. Preşedintele Băncii Mondiale, James 
Wolfenson, a concluzionat: „situaţia este destabilizatoare”. 

Totuşi, recenta conştientizare a situaţiei cu care se confruntă romii 
nu poate asigura o schimbare semnificativă, imediată, a statutului lor so- 
cial. Resursele alocate pentru îmbunătăţirea situaţiei romilor sunt foarte 
departe de ceea ce ar fi necesar. 


3. Tradiţia mobilităţii 


Există o puternică dependenţă a mobilităţii etnice externe de tradi- 
ţia mobilităţii internet’. Cercetările arată că patru caracteristici influen- 
țează pozitiv mobilitatea teritorială: a) o cultură etnică de tip minoritar; 
b) cultura de tip minoritar-religioasă; c) experiența de migrare internă; 
d) faze incipiente de emigrare temporară în străinătate. Toate corespund 
situației comunităţilor de romi. Un al cincilea indicator care avantajează 
mobilitatea este existența unui nivel educaţional superior. În cazul ro- 
milor, nivelul educaţional rămâne însă foarte scăzut. Aceasta explică de 
ce migraţia romilor nu se poate transforma într-un fenomen de masă şi 
de ce formele de adaptare ale romilor în țările de destinaţie sunt limitate. 

Istoria romilor din ultimii 150 de ani este şi istoria sedentarizării lor, 
care a rămas întotdeauna parțială. În 1962, nomadismul a fost interzis în 
mod oficial în România. Sistemul economiei de stat, specific sistemului 
comunist, a permis găsirea unor mijloace pentru legarea romilor de o 
resursă materială stabilă. Totuşi, anumite forme de mobilitate au per- 
sistat?20. Spiritul nomadismului s-a menţinut mai ales în familiile care 
aveau o tradiţie artizanală şi comercială. 

Vechea experienţă a mobilităţii s-a regăsit în capacitatea romilor de a 
se adapta la contextul social al țărilor unde au emigrat. Dana Diminescu 
a sintetizat specificitatea luptei pentru resurse a romilor în noile lor me- 
dii de viaţă astfel: „luaţi în grija diferitelor asociaţii umanitare care au 


19 De văzut lucrarea lui Sandu Dumitru, Sociabilitatea în spațiul dezvoltării. Încre- 
dere, toleranţă şi rețele sociale, laşi, Edit. Polirom, 2003. 

20 Alain Reyniers, „Migrations tsiganes de Roumanie”, în vol. Visibles, mais peu 
nombreux. Les circouites migratoires roumaines, ed. Dana Diminescu, citat, p.53. 

militat pentru drepturile lor în străinătate, beneficiind de o excepţională 
cultură a mobilității şi adaptabilităţii la condiţii de viață precare, comu- 
nitățile de romi au reuşit să îşi păstreze mobilitatea şi să îşi dezvolte una 
dintre cele mai surprinzătoare economii bazate pe migrație. Comerţul şi 
o serie întreagă de activități de colectare (printre care vânzarea ziarelor 
pe străzi) au fost principalele surse ale activităţii lor economice. Inovaţi- 
ile şi practicile lor migratorii s-au răspândit şi uneori au servit ca model, 
ori suport, altor comunităţi de români care au început să se deplaseze 
după 198971. 


4. Emigrarea şi vizibilitatea romilor 


Imediat după deschiderea granițelor României, în 1990, un val de 
romi a luat calea Occidentului: circa 7000 de refugiaţi, în principal romi, 
au fost cazaţi în luna mai 1990 în barăcile militare din fostul Berlin de 
Est; 2.000 s-au aşezat în jurul gării din Drezda; 1.400 au fost primiţi în 
centrul de primire de la Lebach (Sarre)22. În august 1990, sute de romi 
au fost blocaţi la granița dintre România şi Cehoslovacia. Mulţi romi au 
intrat în Polonia, îndeletnicindu-se cu cerşitul în drumul lor spre Europa 
de Vest. În 1991, 8.500 au fost opriți la graniţa germano-poloneză. Sute 
de romi locuiau la Roubaix şi la Toulouse, în 1991. Până în 1992, circa 
1.500 de romi se refugiaseră în Franţa, circa 500 se îndreptaseră către 
Spania, în jur de 1.000 depuseseră cereri de azil în Belgia?%. Dar ţara 
principală de destinaţie a fost Germania. În 1990 şi 1991, aproximativ 
21.000 de romi au intrat în această țară. Dintre cei 103.787 refugiaţi 
români care făcuseră cerere de azil în 1992, circa 63.000 erau țigani. 

Datorită situaţiei create, tot mai multe țări au încercat să oprească 
pătrunderea migranţilor romi. Polonia a impus pentru o perioadă vize, 
Germania, apoi Franţa, Irlanda ş.a. au semnat înțelegeri cu România 
pentru repatrierea romilor. Eliminarea vizelor Schengen pentru România 
în anul 2002 a creat condiţiile ca mulţi țigani să intre într-un regim de 
migraţie circulatorie legală. Dar cei care nu au intrat în legalitate au fost 
expulzați şi li se refuză un număr de ani intrarea în spaţiul Schengen. 


21 Dana Diminescu, „Introduction”, în vol. Visibles, mais peu nombreux. Les cir- 
couites migratoires roumaines, ed. Dana Diminescu, citat, p.5. 

22 Alain Reyniers, Op. Cit., p.57. 

23 Ibidem, p.59. 

În imensa majoritate a cazurilor, programele care încercau să motiveze 
romii pentru rămânerea lor în ţară au eșuat”. 

Cercetătorii fenomenului subliniază faptul că între migranții din est 
care s-au îndreptat către Europa Occidentală, romii reprezintă o propor- 
ție relativ mică. Le este specifică însă vizibilitatea, prin culoare, port şi 
mai ales comportament. 

Un bun exemplu privind impactul pe care implantarea unor grupuri 
compacte de romi poate să-l aibă asupra comunităților locale este cazul 
refugiaților din Napoli. Circa 200 de cerşetori țigani veniţi din România 
au ocupat în 2003 Piaţa Garibaldi din Napoli, care este locul central al 
oraşului. Protecţia Civilă italiană a încercat să-i transfere pe romi într-o 
tabără de 50 de rulote, la periferia comunei Saviano. Ordinul aparținea 
prefecturii din Napoli, după ce avuseseră loc proteste vehemente din 
partea proprietarilor de hoteluri şi a patronilor de magazine din Piaţa 
Garibaldi. Ei considerau că prezenţa romilor dă o lovitură turismului în 
oraş. 

Populaţia din inima provinciei Salerno a reacționat la rândul ei. 
Au avut loc manifestații, conduse chiar de către primarul localităţii, 
culminând cu incendierea unei rulote. A fost agresat şi un asistent pentru 
politici sociale din Napoli, care participa la transfer. Romii au fost urcați 
în tren şi au fost întorşi la Napoli, unde au ocupat din nou piaţa centrală. 

Primarul din Napoli şi un fost ministru de Interne au luat însă apăra- 
rea romilor nomazi, criticându-l pe prefect şi pe reprezentanţii Protecţiei 
Civile pentru incapacitatea de a gestiona criza. Ei au invocat „tratamen- 
tul inuman” la care sunt supuşi romii prin transferarea în rulote lipsite 
de acces la servicii precum electricitate, apă curentă ori canalizare. (Ast- 
fel de rulote sunt folosite în cazul unor dezastre naturale.) Prefectura 
din Napoli a căutat diferite alte variante. Una era ca cerşetorii să fie mu- 
taţi undeva în zona Puglia, unde voluntari încearcau să amenajeze două 
ferme agricole. 

Cazul amintit este însă doar unul din variantele care au creat o se- 
rioasă preocupare față de migrarea romilor în Europa. Aceasta în ciuda 
faptului că numărul emigranților romi este relativ mic în ansamblul 
migranţilor actuali. 


2 Programul de repatriere al romilor din Franţa a fost considerat un eşec total 
într-un raport comun al organizaţiei „Medecins du Monde” şi al Federaţiei In- 
ternaţionale pentru Drepturile Omului din anul 2003. 

VIII. 


CONCLUZII 


Datorită faptului că pentru o perioadă lungă de timp teritoriul de as- 
tăzi al României a fost puţin populat şi deschis spre modernizare, el a re- 
prezentat în trecut un puternic spaţiu de atracțţie!. Evoluţia demografică 
internă împreună cu fluxurile de populaţie au transformat provinciile 
româneşti în entități foarte diversificate în termeni etnoculturali. După 
1920, când România a inclus Țara Românească, Transilvania, Basarabia, 
Bucovina şi Ținutul Herţa, procentul etnicilor ne-români a atins circa 
29% din totalul populaţiei. 

Contextul istoric al creării națiunii române la mijlocul secolului al 
XIX-lea, dificultăţile emancipării populaţiei româneşti din Transilvania 
(deplin realizată de abia în anul 1918) şi rusificarea Basarabiei între 1812 
şi 1918 explică parţial politicile urmate de autorităţile statului român 
centralizat, care şi-a luat ca obiectiv asigurarea unei poziţii dominante 
etnic şi confesional pentru majoritate. Odată cu crearea României Mari la 
sfârşitul primul război mondial, politica naționalistă a coincis şi într-o 
anumită măsură a determinat un fenomen migratoriu care a schimbat 
procesul din perioadele istorice anterioare: minoritățile naţionale de pe 
teritoriul românesc au început să părăsească țara. 

Acest curent a devenit chiar mai puternic în România comunistă 
după al doilea război mondial. În ciuda politicilor brutale de negare a li- 
bertății de mişcare, maghiarii, germanii şi evreii au părăsit teritoriul țării 
an după an, căutând un loc în lumea liberă. Românii au încercat acelaşi 
lucru, dar numărul celor care au reuşit să emigreze a fost, procentual, 
insignifiant, în timp ce plecarea comunităților minoritare a schimbat 
fundamental structura etnică a ţării. Tabloul VIII.1 oferă o imagine a 
exodului care a avut loc între 1975 şi 19992: 


1 Ionel Muntele, „Migrations internationales dans la Roumanie moderne et con- 
temporaine”, în Dana Diminescu, ed., Op. Cit., p.31. 
2 Ionel Muntele, Op. Cit., p.41. 

Tabloul VIII.1: Migraţia între 1975 şi 1999 după apartenenţa etnică 
Originea etnică 1975-1979 1980-1984 1985-1989 1990-1994 1995-1999 Total 


Români 24,243 46,545 58,787 75,565 78,841 282,981 
Germani 36,911 62,386 61,818 97,446 7,659 266,32 
Maghiari 5,296 8,808 32,248 27,844 9,085 83,282 
Evrei 7,758 6,362 5,575 2,147 767 22,609 
Alții 1,503 2,024 4,151 4,245 924 12,847 


Total 74,711 126.,126 162,579 207,247 97,276 668,039 


Tabloul VIII.1, care trebuie citit în conexiune cu structura etno- 
demografică a României, vorbeşte convingător despre intensitatea for- 
tei repulsive care a determinat cetățenii români să părăsească teritoriul 
unde s-au născut. În acelaşi timp, datele arată faptul relevant că în ace- 
leaşi circumstanţe sociale şi politice, grupurile etnice au părăsit țara 
într-un procent foarte diferit (dacă ne raportăm la numărul membrilor 
diferitelor minorități). Germanii şi evreii au lăsat în spate comunități 
care nici nu mai sunt în stare să asigure supraviețuirea lor demogra- 
fică, în timp ce maghiarii au salvat o prezenţă semnificativă şi o voce 
importantă din punct de vedere cultural sau politic. 

Factorul care explică aceste diferenţe este, aşa cum am încercat să-l 
argumentez, ceea ce a fost numit în acest studiu etnomobilitatea teri- 
torială. Tendinţa comunităţilor etnice de a fi mobile, capacitatea lor de 
a construi instituţii, rețele şi politici destinate să asigure mobilitatea 
membrilor variază de la un caz la altul şi reprezintă un element impor- 
tant legat de identitatea etnică. Capitolele anterioare au descris pe scurt 
aspecte ale etnomobilităţii teritoriale a câtorva minorități naționale lo- 
cuind pe teritoriul României. 

Una dintre concluziile destul de evidente ale cercetării ar fi că etno- 
mobilitatea teritorială nu este o caracteristică a minorităţii etnice luate 
în considerare ca atare, separat. Ea reflectă mobilitatea unei minori- 
tăți ca şi componentă a națiunii etnice cuprinzătoare, înțeleasă drept 
națiune culturală. Acest aspect a fost foarte clar în cazul maghiar. In- 
tensitatea procesului de emigrare a minorităţilor naţionale din România 
nu poate fi înțeleasă dacă nu se iau în considerare, spre exemplu, poli- 
ticile guvernului israelian sau lobby-ul evreu în Statele Unite (de văzut 
amendamentul Jackson-Vanik), politicile statului german cu privire la 
Aussiedler, ori eforturile Ungariei de a asigura securitatea, stabilitatea 
şi autonomia maghiarilor din ţările vecine. S-ar putea trage concluzia 
că etnomobilitatea teritorială pune accentul pe dimensiunea internațio- 
nală a naţiunilor culturale. Acestea şi-au păstrat relevanța lor în viața 
internațională în ciuda faptului că ordinea internaţională curentă are 

ca model canonic națiunea civică’. În plus, etnomobilitatea teritorială a 
comunităţilor etnice într-o ţară dată este definită în relaţie cu societatea 
în care trăiesc aceste comunități. 

La începutul secolului XXI, România este mult mai săracă în ter- 
menii diversităţii sale culturale. Acest declin în diversitate reprezintă o 
pierdere a întregii societăți. Emigrarea grupurilor etnice a avut efecte ne- 
gative în special asupra evoluţiei sociale şi politice a țării într-o perioadă 
fundamentală pentru viitorul său democratic. 

Aceste dezvoltări au avut loc în contextul pierderilor demografice ge- 
nerale manifeste în România ultimilor ani. Dacă ținem seama de faptul 
că între 1992 şi 2002 populaţia ţării a scăzut cu aproximativ un milion 
de persoane în contextul mai general al tendinţelor demografice şi al 
forței de muncă de pe continentul european, putem concluziona că Ro- 
mânia se va înfrunta în viitor cu o problemă de resurse umane?. Plecarea 
membrilor principalelor minorităţi naționale din România, care a dus în 
câteva cazuri aceste comunităţi în pragul extincţiei, este parte şi factor 
al acestei problematici mai generale. 


3 Gabriel Andreescu, Națiuni şi minorități, laşi, Edit. Polirom, 2004. 
4 „La mijlocul perioadei de tranziție, România are nevoie de un control mai eficace 
al fluxurilor de migraţie internaţională, concentrându-se asupra reducerii forței 
de muncă şi a efectelor acesteia asupra bugetelor sociale”. Vezi Ionel Muntele, 
Op. Cit., p.46. 

